AN COIMISIÚN EORPACH An Bhruiséil,16.9.2022 COM(2022) 457 final 2022/0277(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE creat comhchoiteann a bhunú le haghaidh seirbhísí meán sa mhargadh inmheánach (An tAcht Eorpach um Shaoirse na Meán) agus lena leasaítear Treoir 2010/13/AE (Téacs atá ábhartha maidir le LEE) {SEC(2022) 322 final} - {SWD(2022) 286 final} - {SWD(2022) 287 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Gabhann an meabhrán míniúcháin seo leis an togra le haghaidh rialachán ó Pharlaimint na hEorpa agus ón gComhairle lena mbunaítear creat comónta le haghaidh seirbhísí meán sa mhargadh inmheánach (‘An tAcht Eorpach um Shaoirse na Meán’). Comhlíontar leis an togra seo an gealltanas polaitiúil ón Uachtarán von der Leyen, a d’fhógair an tionscnamh san aitheasc uaithi ar Staid an Aontais Eorpaigh in 2021. San óráid sin, chuir sí i dtábhacht ról na faisnéise chun leasa an phobail, d’admhaigh sí nach féidir caitheamh le cuideachtaí meán mar a chaitear le gnólachtaí eile agus nach mór a neamhspleáchas a chosaint ar leibhéal an Aontais Eorpaigh. Tá an tionscnamh seo san áireamh i gclár oibre 2022 an Choimisiúin. Tá earnáil na meán mar chuid d’éiceachóras na dtionscal cultúrtha agus cruthaitheach, ceann de na 14 éiceachóras thionsclaíocha atá ríthábhachtach i ndáil le téarnamh ionchuimsitheach inbhuanaithe agus i ndáil le haistriú dúbailte (glas agus digiteach) gheilleagar an Aontais. An tráth céanna, ní hamháin gur earnáil eacnamaíoch thábhachtach dhinimiciúil iad na seirbhísí meán, ach tá siad fíor‑riachtanach le haghaidh timpeallacht shibhialta shláintiúil agus saoirsí eacnamaíocha agus cearta bunúsacha, lena n‑áirítear comhionannas. Soláthraíonn na meáin neamhspleácha, na meáin nuachta go háirithe, rochtain ar an iliomad dearcthaí agus foinsí iontaofa faisnéise do shaoránaigh agus do ghnólachtaí araon. Cuireann siad le múnlú thuairimí an phobail agus cabhraíonn siad le daoine agus le gnólachtaí tuairimí a fhorbairt agus roghanna eolacha a dhéanamh. Tá ról ríthábhachtach acu i gcaomhnú ardchaighdeán spáis faisnéise na hEorpa agus tá siad fíor‑riachtanach le haghaidh fheidhmiú ár sochaithe daonlathacha agus ár ngeilleagar. Le teicneolaíochtaí digiteacha, is féidir rochtain a fháil ar sheirbhísí meán thar theorainneacha agus trí mheáin éagsúla, fad atá cúrsaí iomaíochta i spás na meán digiteach ag éirí níos idirnáisiúnta. Tá an tAontas Eorpach ina cheannródaí cheana féin ar chaighdeáin domhanda sa réimse seo a leagan síos, agus leis an togra seo neartaítear agus eagraítear spás faisnéise na hEorpa a thuilleadh. I bhfianaise an chomhthéacs sin, is é is aidhm don togra aghaidh a thabhairt ar shraith fadhbanna a dhéanann difear d’fheidhmiú an mhargaidh inmheánaigh le haghaidh seirbhísí meán agus oibríocht na soláthraithe seirbhíse meán. Go háirithe, tá constaicí roimh chuideachtaí meán a chuireann isteach ar a gcuid oibríochta agus a imríonn tionchar ar a dtosca infheistíochta sa mhargadh inmheánach amhail rialacha éagsúla náisiúnta agus nósanna imeachta a bhaineann le saoirse agus iolrachas na meán. Áirítear leis na rialacha sin grinnscrúdú ar chomhchruinnithe sa mhargaidh i ndáil le hiolrachas na meán agus bearta cosantacha a dhéanann difear d’oibríocht na gcuideachtaí meán go háirithe. Tá ilroinnt sa mhargadh inmheánach cruthaithe ag rialacha den sórt sin, rud a imríonn tionchar ar an deimhneacht dhlíthiúil le haghaidh gníomhaithe i margadh na meán agus as a dtagann costais bhreise nuair a oibrítear thar theorainneacha. Is casta an scéal sin fós de dheasca comhar neamhdhóthanach i measc na rialaitheoirí meán náisiúnta. Tá raon feidhme Ghrúpa na Rialálaithe Eorpacha um Sheirbhísí Meán Closamhairc (ERGA) teoranta ó thaobh gníomhaíochta de, óir baineann an raon feidhme sin le seirbhísí meán closamhairc amháin. Thairis sin, níl uirlisí agus acmhainní leordhóthanacha ag ERGA chun cabhrú le réiteach ábhar trasteorann nó fadhbanna praiticiúla i bpríomhréimsí de rialú na meán. Déanann an cóineasú rialála neamhdhóthanach a eascraíonn as an méid sin difear do ghníomhaithe i margadh na meán, go háirithe soláthraithe seirbhísí meán closamhairc agus ardáin comhroinnte físeán, agus déanann sé dochar do leas an phobail. Tá ról na rialaitheoirí meán ríthábhachtach chomh maith i ndáil le cosaint ar sholáthraithe seirbhíse meán cama, lena n‑áirítear iad siúd atá rialaithe ag stát, bíodh sin ó thaobh cúrsaí airgeadais nó eagarthóireachta de ó thríú tíortha, a d’fhéadfadh dochar a dhéanamh don tslándáil phoiblí agus don chosaint phoiblí, nó as a bhféadfadh na rioscaí dochair sin a eascairt. Chomh maith leis sin, táthar ag cur isteach níos mó ar sholáthraithe seirbhísí meán na hEorpa maidir lena gcinntí eagarthóireachta agus a gcumas seirbhísí meán ardchaighdeáin a sholáthar (i.e. seirbhísí a tháirgtear go neamhspleách agus i gcomhréir le caighdeáin iriseoireachta) sa mhargadh inmheánach, mar atá léirithe i dtuarascálacha bliantúla an Choimisiúin maidir leis an smacht reachta agus ag an Monatóir ar Iolrachas sna Meáin. Maidir le coimircí neamhiomlána chun cur isteach ar shaoirse eagarthóireachta na meán uile agus ráthaíochtaí éagothroma neamhspleáchais le haghaidh na meán seirbhíse poiblí, cuireann siad leis an bhfadhb agus mar gheall air sin bíonn saobhadh ar choinníollacha iomaíochta sa mhargadh inmheánach. Ar deireadh, eascraíonn bacainní ar an margadh inmheánach agus éagothroime iomaíochta as leithdháileadh doiléir éagórach acmhainní eacnamaíocha. Go háirithe, a dhoiléire atá córais dílseánaigh a thomhaiseann pobal meáin, agus na claontachtaí is cuid dhílis de na córais sin, cuireann siad an sreabhadh ioncaim fógraíochta ar sceabha, rud a dhéanann dochar do sholáthraithe áirithe seirbhísí meán agus a fhágann go bhfuil iomaitheoirí a sholáthraíonn seirbhísí tomhais ar phobal meáin, seirbhísí a chloíonn le caighdeáin arna gcomhaontú ag an tionscal, faoi mhíbhuntáiste. Déanann leithdháileadh doiléir éagórach fógraíochta stáit (i.e. cistí poiblí a úsáidtear chun críoch fógraíochta) an margadh inmheánach a shaobhadh freisin, fógraíocht a d’fhéadfaí a leithdháileadh de rogha ar sholáthraithe seirbhíse náisiúnta lárnacha nó a úsáid chun fabhar nó fóirdheonú faoi choim a thabhairt do sholáthraithe meán áirithe a sholáthraíonn dearcthaí atá fabhrach don rialtas. Tá an rialúchán sa réimse sin neamhiomlán agus teoranta, agus níl na rialacha sonracha ag na Ballstáit nó tá raonta feidhme éagsúla ag na rialacha atá sna Ballstáit faoi láthair, rud a théann chun aimhleas na deimhneachta dlíthiúla agus as a n‑eascraíonn riosca maidir le cinntí treallacha nó idirdhealaitheacha. Cé go bhfuil tromchúis na bhfadhbanna éagsúil ar fud an Aontais, fágann siad ar an iomlán gur deacair do sholáthraithe seirbhíse meán lántairbhe a bhaint as an margadh inmheánach, inbhuanaitheacht eacnamaíoch a choinneáil ar bun agus a ról sa tsochaí chun eolas a thabhairt do dhaoine agus do ghnólachtaí a chomhlíonadh ina iomláine. Chomh maith leis sin, mothaíonn faighteoirí seirbhísí meán an tionchar diúltach a bhaineann le soláthar neamhdhóthanach nó soláthar nach bhfuil neamhspleách, gan cothroime iomaíochta a bheith ann, agus easpa cosanta ar a leasanna. Tá iarrtha ag an bParlaimint agus ag an gComhairle araon ar an gCoimisiún, arís agus arís eile, beart a dhéanamh chun bacainní a bhaint i ndáil le feidhmiú mhargadh inmheánach na meán agus iolrachas agus neamhspleáchas sa mhargadh sin a chur chun cinn. I dtuarascáil deiridh na Comhdhála ar Thodhchaí na hEorpa, arna foilsiú an 9 Bealtaine 2022, ina dtograí, d’iarr saoránaigh ar an Aontas Eorpach neamhspleáchas agus iolrachas na meán a chur chun cinn a thuilleadh, go háirithe trí reachtaíocht a thabhairt isteach chun aghaidh a thabhairt ar bhagairtí ar neamhspleáchas na meán trí íoschaighdeáin ar fud an Aontais. Chomh maith leis sin, d’iarr siad ar an Aontas meáin shaora iolraíocha neamhspleácha a chosaint agus tacú leis na meáin sin, an iarracht sa troid in aghaidh na bréagaisnéise agus cur isteach eachtrach a mhéadú, agus cosaint iriseoirí a áirithiú. I bhfianaise an mhéid sin, is é is aidhm don Ghníomh Eorpach um Shaoirse na Meán feabhas a chur ar fheidhmiú mhargadh inmheánach na meán. Tá an togra dírithe ar cheithre chuspóir shonracha: ·Gníomhaíocht agus infheistíocht trasteorann a chothú i seirbhísí meán trí ghnéithe áirithe de na creataí éagsúla maidir le hiolrachas na meán náisiúnta a thabhairt le chéile, chun soláthar seirbhísí trasteorann a éascú go háirithe. Le comhordú ar leibhéal an Aontais Eorpaigh, is é is aidhm don togra a áirithiú go dtéann údaráis náisiúnta neamhspleácha i ngleic le hiolrachas na meán agus saoirse na meán ar bhealach comhsheasmhach nuair a dhéantar measúnú ar chomhchruinnithe i margadh na meán. ·Comhar agus cóineasú rialála méadaithe le huirlisí comhordúcháin trasteorann agus tuairimí agus treoirlínte ar leibhéal an Aontais. Leis sin, cuirfear cur chuige comhsheasmhach i ndáil le hiolrachas agus saoirse na meán chun cinn, agus soláthrófar cosaint éifeachtach d’úsáideoirí seirbhísí meán ar ábhar neamhdhleathach díobhálach, lena n‑áirítear ar líne agus i ndáil le soláthraithe seirbhísí (lena n‑áirítear soláthraithe ó thríú tíortha) nach leanann caighdeáin meán an Aontais. ·Soláthar seirbhísí meán ardchaighdeáin a éascú trí riosca a bhaineann le cur isteach poiblí agus príobháideach míchuí ar an tsaoirse eagarthóireachta a mhaolú. Is é is aidhm don togra a ráthú go bhféadann iriseoirí agus eagarthóirí obair gan cur isteach, lena n‑áirítear cosaint a thabhairt dá bhfoinsí agus dá gcuid cumarsáide. Tríd an neamhspleáchas eagarthóireachta a chothú, ráthaítear leis freisin cosaint níos fearr do leasanna faighteoirí seirbhísí meán. ·Leithdháileadh acmhainní eacnamaíocha trédhearcach cóir a áirithiú i margadh inmheánach na meán le trédhearcacht agus cothromaíocht mhéadaithe i ndáil le tomhas an phobail meáin agus leithdháileadh fógraíochta stáit. Is é is aidhm don togra trédhearcacht, neamh‑idirdhealú, comhréireacht, oibiachtúlacht agus ionchuimsitheacht a áirithiú i ndáil le modhanna chun an pobal meáin a thomhas, go háirithe ar líne. Áiritheofar leis trédhearcacht, neamh‑idirdhealú, comhréireacht agus oibiachtúlacht i ndáil le leithdháileadh fógraíochta stáit ar sholáthraithe meán, chun na rioscaí a bhaineann le mí‑úsáid cistiúcháin phoiblí chun leasanna páirtíneacha, a dhéanfadh dochar do ghníomhaithe eile an mhargaidh, a íoslaghdú. Cuirfear chun cinn, dá bhrí sin, iomaíocht chóir i margadh inmheánach na meán. Gabhann Moladh leis an togra reachtach, Moladh lena leagtar amach roinnt dea‑chleachtais dheonacha do chuideachtaí meán chun neamhspleáchas eagarthóireachta a chur chun cinn agus moltaí do chuideachtaí meán agus Ballstáit chun trédhearcacht úinéireachta meán a mhéadú. Cuirfidh an Moladh le maolú na rioscaí a bhaineann le cur isteach gan údar ar chinntí eagarthóireachta aonair agus le feabhsú na rochtana ar fhaisnéis maidir le húinéireacht meán. •Comhsheasmhacht le forálacha beartais atá sa réimse beartais cheana

Tá an togra seo comhsheasmhach le rialacha cothrománacha agus earnála atá san Aontas cheana maidir le seirbhísí meán agus seirbhísí ar líne. Is é is aidhm dó aghaidh a thabhairt ar bhearnaí rialála a dhéanann difear d’fheidhmiú mhargadh inmheánach na meán. Déanann an togra é sin trína bheith ag forbairt na Treorach leasaithe maidir le Seirbhísí Meán Closamhairc (AVMSD), lena rialaítear comhar reachtaíochta náisiúnta ar fud an Aontais i ndáil le meáin chlosamhairc. Méadaítear leis comhar laistigh de Ghrúpa na Rialálaithe Eorpacha um Sheirbhísí Meán Closamhairc (ERGA) arna bhunú leis an Treoir tríd an mBord Eorpach um Sheirbhísí Meán (‘an Bord’) a dhéanamh as, rud a thugann raon feidhme gníomhaíochta níos leithne dó chomh maith le cúraimí breise. Leagtar síos leis an togra rialacha nua a bhaineann le seirbhísí meán, amhail na rialacha siúd maidir le cosaint foinsí agus cumarsáid iriseoireachta, fógraíocht stáit agus tomhas ar an bpobal meáin. Tríd an méid sin a dhéanamh, comhlánaíonn sé an leasú ar chóipcheart, a thacaíonn le hinbhuanaitheacht airgeadais an phreasa. Tá an togra go hiomlán comhsheasmhach leis an Treoir maidir le Ríomhthráchtáil agus an Rialachán maidir le cúrsaí ardán go gnó (P2B), agus comhlánaíonn an togra iad. Tá sé comhsheasmhach leis an Ionstraim um Sheirbhísí Digiteacha (DSA) agus an Ionstraim um Margaí Digiteacha (DMA) chomh maith, dhá ionstraim lena soláthraítear creataí cothrománacha lena leagtar amach rialacha comhchuibhithe le haghaidh seirbhísí ar líne, agus comhlánaíonn an togra iad. Tugann an togra aghaidh ar shaincheisteanna eile a bhaineann go sonrach leis an earnáil, cinn nach dtugann an dá ionstraim chothrománacha eile aghaidh orthu ina n‑iomláine. Comhlánaítear leis an togra rialacha iomaíochta an Aontais, rialacha nach dtugann aghaidh go díreach ar an tionchar atá ag comhchruinnithe margaidh ar iolrachas nó neamhspleáchas na meán, agus comhlánaítear leis an togra freisin rialacha Státchabhrach, a chuirtear i bhfeidhm ar bhonn cás ar chás (ex post go minic) agus rialacha nach dtugann aghaidh go leordhóthanach ar na fadhbanna atá ann de dheasca leithdháileadh éagórach acmhainní stáit ar sholáthraithe seirbhísí meán. Áirithítear leis an togra go mbíonn fógraíocht stáit faoi réir rialacha ex ante maidir le trédhearcacht go córasach, i ndáil leis na tairbhithe agus na méideanna a chaitear go háirithe, agus leithdháileadh cóir fógraíochta den sórt sin. Tá an togra, agus na forálacha maidir le fógraíocht stáit go háirithe, comhsheasmhach leis an togra le haghaidh Rialachán maidir le trédhearcacht fógraíochta polaitiúla agus an spriocdhíriú uirthi. Thairis sin, tá an togra comhlántach le rialacha an Aontais atá ann cheana maidir le trédhearcacht úinéireachta, agus ní dhéanann an togra difear do na rialacha sin. Is é an Treoir maidir le Frithsciúradh Airgid (AML) an phríomh‑ionstraim chun trédhearcacht úinéireachta tairbhiúla a áirithiú, fad a rialaíonn Treoir an Aontais Eorpaigh maidir le Dlí na gCuideachtaí an fhaisnéis nach mór do chuideachtaí teoranta, go háirithe, a nochtadh i gcláir ghnó. Le AVMSD, spreagtar do Bhallstáit bearta a dhéanamh chun faisnéis maidir le struchtúr úinéireachta na meán closamhairc a chur ar fáil. Comhlánóidh an togra an creat atá ann cheana toisc go gceanglófar ar gach soláthraí seirbhíse meán a sholáthraíonn ábhar maidir le nuacht agus cúrsaí reatha faisnéis a sholáthar maidir le húinéireacht na meán, úinéirí tairbhiúla díreacha agus indíreacha go háirithe, d’fhaighteoirí na seirbhísí meán. Chomh maith leis sin, tagann an togra leis an bPrótacal maidir leis an gcóras craolacháin phoiblí sna Ballstáit (Prótacal Amstardam), lena n‑aithnítear inniúlacht na mBallstát cúraimí seirbhíse poiblí na meán seirbhíse poiblí a shainiú agus inniúlacht na mBallstát foráil a dhéanamh maidir lena gcistiú a mhéid nach ndéanann cistiú den sórt sin difear do choinníollacha trádála ná iomaíocht san Aontas a mhéid a bheadh sé contrártha don leas coiteann. Deimhnítear go hintuigthe le Prótacal Amstardam go bhfuil meáin seirbhíse poiblí faoi raon feidhme an mhargaidh inmheánaigh. Tá an togra i gcomhréir leis an gCompás Straitéiseach agus Conclúidí ábhartha ón gComhairle. Tríd an ról agus an comhar idir rialtóirí meán a neartú, lena n‑áirítear ábhair a dhéanann difear do spás faisnéise an Aontais, comhlánaíonn an togra na bearta a dhéantar chun bosca uirlisí an Aontais maidir le hionramháil agus cur isteach eachtrach ar fhaisnéis a fhorbairt. Tá an togra i gcomhréir le Moladh ó Choiste Airí Chomhairle na hEorpa do Bhallstáit maidir le rialú meán seirbhíse poiblí. Deirtear sa mholadh nach mór do mheáin seirbhíse poiblí feidhmiú agus fás laistigh de chreat rialachais inbhuanaithe, a chinntíonn an neamhspleáchas eagarthóireachta agus an chuntasacht phoiblí araon is gá. De bharr na mbagairtí le déanaí ar fhoinsí iriseoireachta, tugann an togra coimirce spriocdhírithe in aghaidh úsáid earraí spiaireachta i ngléasanna a úsáideann soláthraithe seirbhíse meán nó iriseoirí, rud a fhorbraíonn na cosaintí a sholáthraítear le Treoir 2002/58/CE (an Treoir maidir le r‑phríobháideachas), Treoir 2016/680/AE (an Treoir maidir le Forfheidhmiú Dlí) agus Treoir 2013/40/AE maidir le hionsaithe ar chórais faisnéise. •Comhsheasmhacht le beartais eile de chuid an Aontais Leis an togra, forbraítear an Plean Gníomhaíochta um an Daonlathas Eorpach inar mhol an Coimisiún tacar beart chun rannpháirtíocht dhaonlathach a chur chun cinn, bréagaisnéis a chomhrac agus tacaíocht a thabhairt do mheáin shaora neamhspleácha. Tríd an gcosaint ar fhoinsí agus cumarsáid iriseoireachta a neartú, comhlánaíonn an tionscnamh an Moladh maidir le cosaint, sábháilteacht agus cumhachtú iriseoirí, chomh maith leis an togra le haghaidh Treoir agus Moladh maidir le daoine a bhíonn i mbun rannpháirtíocht an phobail a chosaint ó imeachtaí cúirte ar follasach go bhfuil siad gan bhunús nó mí‑úsáideach (‘Cúiseanna dlí straitéiseacha in aghaidh rannpháirtíocht an phobail’). Leis an togra, soláthraítear bearta coincréiteacha mar fhreagairt ar an Dearbhú Eorpach maidir le Cearta Digiteacha agus Prionsabail Dhigiteacha le haghaidh na Deacáide Digití, lena n‑iarrtar cosaint na saoirse chun tuairimí a nochtadh agus faisnéis a fháil ar líne, agus a thacaíonn le cur chun feidhme an Phlean gníomhaíochta um meáin agus ábhar closamhairc, ina leagann an Coimisiún sraith gníomhaíochtaí amach chun inbhuanaitheacht airgeadais agus claochlú digiteach earnáil na meán a neartú. Is é is aidhm don togra neamhspleáchas eagarthóireachta soláthraithe seirbhíse meán a neartú. Go comhthreomhar leis sin, príomhghné is ea an inbhuanaitheacht airgeadais chun neamhspleáchas eagarthóireachta a chosaint ar bhrú seachtrach agus brú an mhargaidh. Mar a bhí ráite ag páirtithe leasmhara le linn an chomhairliúcháin phoiblí, is fadhb é staid leochaileach eacnamaíoch earnáil na meán go fóill, agus tá géarchéim COVID‑19 tar éis cur leis. Dá gcinnteofaí foinsí éagsúla leordhóthanacha, d’fhéadfadh sin athléimneacht agus neamhspleáchas na meán a neartú, agus tacaíocht a thabhairt do sholáthar seirbhísí ardchaighdeáin do mhuintir na hEorpa. Dá dheasca sin, bíonn earnáil na meán anois ag iarraidh tacaíocht airgeadais níos minice ar an Aontas Eorpach, toisc go bhfuil cómhaoiniú tugtha ag an gCoimisiún do chumhdach meán neamhspleách ar chúrsaí Eorpacha le fada chun réimse poiblí Eorpach a chothú. Cé go bhfuil an méid cistiúcháin teoranta do scála agus tábhacht na hearnála, tá cumas ag cistiú Eorpach cur le téarnamh na hearnála tar éis phaindéim COVID‑19, le claochlú digiteach na nuachta, agus le triail formáidí nó múnlaí nua thar theorainneacha chun airgead a shaothrú as ábhar ar líne. Mar thoradh air sin, tar éis ghlacadh an Phlean gníomhaíochta um meáin agus ábhar closamhairc i mí na Nollag 2020, tá bearta atá dírithe ar thacaíocht a thabhairt do mheáin na nuachta curtha le chéile, agus neamhspleáchas eagarthóireachta á urramú freisin. Mar shampla, tá MEDIA INVEST curtha ar bun aige, ionstraim infheistíochta cothromais thiomnaithe faoi chlár InvestEU, ionstraim atá ceaptha inniúlacht airgeadais chuideachtaí closamhairc na hEorpa a chothú. Tá tacaíocht chothromais ar fáil do mheáin na nuachta ó 2022, chomh maith le gníomhaíochtaí ullmhachta infheistíochta chun infheisteoirí príobháideacha a shlógadh agus méideanna infheistíochta cothromais a mhéadú. Go comhthreomhar leis sin, tá an Coimisiún ag tacú le seoladh saoráid comh‑infheistíochta thiomnaithe faoi chlár InvestEU le fondúireachtaí agus eagraíochtaí daonchairdis chun díriú ar thrí réimse misin shonracha, lena n‑áirítear ‘Iolrachas na meán, daonlathas agus cultúr’. Fócas eile is ea an nuálaíocht: faoi na cláir um thaighde agus nuálaíocht agus na cláir dhigiteacha, cuirtear maoiniú ar fáil chun réitigh nuálacha a fhorbairt, lena n‑áirítear gairm atá le seoladh go luath chun spás sonraí meán Eorpach a fhorbairt go háirithe. Anuas air sin, le taighde nuálach a chistítear faoi Fhís 2020 agus Fís Eorpach, cabhraítear le tuiscint a fháil ar thionchar na meán ar shaoránaigh agus ar an daonlathas, chomh maith le huirlisí agus straitéisí chun tírdhreach meán níos sláintiúla agus níos éagsúla a chothú, ag dul i ngleic le bréagaisnéis ar líne agus ag cur feabhas ar chaighdeáin iriseoireachta. Maidir le malartú tráthrialta leis an tionscal i gcomhthéacs an Fhóraim Eorpaigh um Meáin Nuachta, cuireann siad sin leis an bhfaireachán ar nuálaíocht san earnáil agus soláthraítear leis fóram chun clár oibre an Aontais maidir leis an ábhar a phlé. I ndiaidh an phlean gníomhaíochta um meáin agus ábhar closamhairc, tháinig earnáil na meán nuachta chun bheith ina fhócas tiomnaithe den chlár Eoraip na Cruthaitheachta, a dearadh chun tacú le hearnáil an chultúir agus leis an earnáil chruthaitheach. Is féidir leis an gclár comhpháirtíochtaí a mhaoiniú idir eagraíochtaí meán chun nuálaíocht a dhéanamh, formáidí nua a thástáil nó dea‑chleachtais ghnó a roinnt thar theorainneacha. Chomh maith leis sin, cómhaoiníonn Eoraip na Cruthaitheachta tionscadail a chuireann timpeallacht meán níos iolraíche chun cinn: ceadaítear le deontais cosaint a sholáthar do thuairisceoirí (lena n‑áirítear tacaíocht dhlíthiúil) agus cumhdaítear leo réimsí amhail aimsiú fíoras, faireachán, obair abhcóideachta, an pobal a chur ar an eolas agus ardú feasachta. Thacaigh cistiú an Aontais le hoibríochtaí comhairlí meán freisin, chomh maith le gníomhaíochtaí an Mhonatóra ar Iolrachas sna Meáin. Ó 2023 leithdháilfidh an Coimisiún cistiú tiomnaithe faoin gclár Eoraip na Cruthaitheachta freisin chun tacú le meáin a fhreastalaíonn ar an leas coiteann, amhail soláthraithe meán imscrúdúcháin, ag cur le díospóireacht iolraíoch thar theorainneacha agus daonlathas níos sláintiúla dá bharr sin. Is mó an t‑éileamh ar chistiú meán ná na cistí atá ar fáil. D’éiligh Parlaimint na hEorpa go dtreiseofaí na deiseanna cistiúcháin le haghaidh earnáil na meán nuachta, go háirithe trí bhíthin Ciste buan um Meáin Nuachta agus neartú na mbuiséad le haghaidh sraitheanna Trasearnálacha agus Meán faoi Eoraip na Cruthaitheachta. Chomh maith leis sin, d’iarr an Chomhairle ar an gCoimisiún cistiú a neartú le haghaidh iriseoireacht neamhspleách. D’fhonn beartas reatha an Aontais a chomhlánú, agus athléimneacht airgeadais na hearnála a threisiú, déanfaidh an Coimisiún scéimeanna agus tionscnaimh airgeadais phoiblí arna bhforbairt ag Ballstáit a mhapáil agus sainaithneoidh sé treochtaí agus bearnaí airgeadais. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é an bunús dlí le haghaidh an togra sin Airteagal 114 den Chonradh ar Fheidhmiú an Aontais Eorpaigh, lena bhforáiltear glacadh beart le haghaidh chomhfhogasú na bhforálacha arna leagan síos de réir dlí, rialacháin nó gníomhaíocht riaracháin i mBallstáit, arb é is cuspóir dóibh bunú agus feidhmiú an mhargaidh inmheánaigh.

Is é is aidhm don togra aghaidh a thabhairt ar chur chuige neamhiomlán rialála náisiúnta maidir le saoirse agus iolrachas na meán agus neamhspleáchas eagarthóireachta. Cothóidh sé sin cur chuige comónta agus comhar ar leibhéal an Aontais Eorpaigh, áiritheoidh sé feidhmiú barrmhaith an mhargaidh inmheánaigh le haghaidh seirbhísí meán, agus cuirfidh sé cosc ar bhacainní a bheith ag teacht chun cinn amach anseo i ndáil le hoibríocht soláthraithe seirbhíse meán ar fud an Aontais. Go háirithe, is é is aidhm don togra aghaidh a thabhairt ar na saincheisteanna a leanas a chuireann isteach ar sholáthar seirbhísí meán sa mhargadh inmheánach: ·srianta náisiúnta a bhaineann le foinsí agus cumarsáid iriseoirí mar sholáthraithe seirbhíse, rud a dhéanann difear do tháirgeadh agus do sholáthar seirbhísí meán; ·cur isteach ar oibríocht soláthraithe seirbhíse meán, lena n‑áirítear a gcinntí eagarthóireachta, agus cineálacha cur chuige éagsúla maidir le cosaint an neamhspleáchais eagarthóireachta; ·an riosca a bhaineann le cur isteach stáit ar mheáin seirbhíse poiblí, chun aimhleas cothroime iomaíochta sa mhargadh aonair agus caighdeán na meán seirbhíse poiblí; ·oibríochtaí margaidh oibreoirí cama (lena n‑áirítear soláthraithe seirbhíse meán atá faoi smacht stáit, ó thaobh airgid nó eagarthóireachta de, i dtríú tíortha áirithe) a chruthaíonn teannas maidir le cur i bhfeidhm rialacha na saorghluaiseachta laistigh den Aontas; ·mar gheall ar dhigitiú méadaithe leithdháileadh na seirbhíse meán, na rioscaí do sholáthar saor seirbhísí meán ar ardáin an‑mhór ar líne, chun aimhleas cothroime iomaíochta sa mhargadh inmheánach; ·bearta margaidh meán náisiúnta a dhéanann difear d’oibríocht soláthraithe seirbhíse meán a chuireann srian ar shaorghluaiseacht san Aontas, rud a scoilteann an margadh inmheánach agus as a n‑eascraíonn éiginnteacht dhlíthiúil dá dheasca; baineann an méid céanna sin le rialacha agus nósanna imeachta náisiúnta chun measúnú a dhéanamh ar an tionchar a imríonn comhchruinnithe i margadh na meán ar iolrachas na meán agus ar neamhspleáchas eagarthóireachta; ·teimhneacht agus claontachtaí féideartha i gcórais agus modhanna maidir le tomhas pobail meáin, as a dtagann saobhadh ar an margadh, chun aimhleas cothroime iomaíochta sa mhargadh inmheánach; ·leithdháileadh éagothrom neamh‑thrédhearcach caiteachais fógraíochta stáit ar sholáthraithe seirbhíse meán, chun aimhleas soláthraithe seirbhíse meán eile, lena n‑áirítear iad siúd atá bunaithe i mBallstáit eile. Ina theannta sin, is bonn dlí iomchuí é Airteagal 114 CFAE le haghaidh cruthú struchtúr nua faoi dhlí an Aontais. Tá sé sin ábhartha go háirithe mar gheall ar ghné rialachais an tionscnaimh, arb é is aidhm dó comhar níos dlúithe a chothú idir rialtóirí meán náisiúnta faoi Bhord ar leibhéal an Aontais, a mbeadh sé de chúram acu cur i bhfeidhm éifeachtach comhsheasmhach rialacha meán an Aontais a chur chun cinn. Ní hamháin nach mór don reachtóir den Aontas cloí le cearta bunúsacha nuair a rialaítear an margadh inmheánach, ní mór cearta bunúsacha atá in iomaíocht a chothromú freisin. Is éard atá sa togra reatha le haghaidh Rialacháin creat reachtach comhchuibhithe comhordaithe ilchineálach lena gcuirfidh an reachtóir le forbairt agus cosaint an mhargaidh inmheánaigh le haghaidh seirbhísí meán, ag cur roinnt leasanna dlisteanacha poiblí eile chun cinn dá bharr (lena n‑áirítear cosaint úsáideoirí) agus réiteach cearta bunúsacha gach duine lena mbaineann ar bhealach cóir. •Coimhdeacht Ní féidir le Ballstáit, agus iad ag gníomhú astu féin, cuspóirí na hidirghabhála a bhaint amach toisc go mbaineann na fadhbanna le cúrsaí trasteorann agus níl siad teoranta do Bhallstáit aonair nó foghrúpa de Bhallstáit. Maidir le táirgeadh, dáileadh agus tomhaltas ábhar meán, lena n‑áirítear an nuacht, tá siad ag éirí níos digití agus tá an ghné trasteorann ag éirí níos láidre de réir mar a leanann an t‑idirlíon de bheith ag cur chlaochlú shamhlacha gnó na meán traidisiúnta chun cinn. Tá ardáin dhomhanda ag déanamh difear níos mó do sholáthar na seirbhísí meán ar fud an Aontais, ardáin a fheidhmíonn mar thairsí chuig ábhar meán agus atá ina soláthraithe feiceálacha fógraíochta ar líne an tráth céanna. An bealach is fearr chun margadh inmheánach na meán a chur chun cinn is ea cur chuige comónta ar fud an Aontais a bheith ann lena gcuirtear cóineasú, trédhearcacht, deimhneacht dhlíthiúil agus cothroime iomaíochta chun cinn le haghaidh na ngníomhaithe ábhartha uile i margadh na meán. Laghdófar leis an t‑ualach atá ar sholáthraithe seirbhíse meán, nach mór dóibh córais dhlíthiúla náisiúnta éagsúla a chomhlíonadh nuair a oibríonn siad i mBallstáit éagsúla. Cuirfidh sé feabhas ar an deimhneacht dhlíthiúil le haghaidh gníomhaithe i margadh na meán agus, dá bharr sin, cuirfear iomaíocht chóir agus infheistíocht trasteorann chun cinn. Chomh maith leis sin, cuirfidh sé ar chumas rialtóirí na meán freagairtí comhordaithe a glacadh i ndáil le hábhair a dhéanann difear do spás faisnéise an Aontais agus cosaint leasanna thomhaltóirí an Aontais go háirithe. Tugann an tionscnamh aird chuí ar an bPrótacal maidir leis an gcóras craolacháin phoiblí sna Ballstáit (Prótacal Amstardam) agus Airteagal 4(2) den Chonradh ar an Aontas Eorpach (CAE). Ní chuirfidh sé isteach ar inniúlacht Ballstát cistiú a sholáthar do na meáin seirbhíse poiblí ionas gur féidir leo a gcúraimí seirbhíse poiblí a chomhlíonadh, arna mbronnadh, arna sainiú agus arna n‑eagrú ar an leibhéal náisiúnta ná ní chuirfidh sé isteach ar fhéiniúlachtaí náisiúnta nó traidisiúin rialála i réimse na meán. Tugann sé aird chuí ar dhearcthaí páirtithe leasmhara freisin, agus, dá bharr sin, tagann sé leis an tuairim nárbh inmhianaithe agus gur neamhréireach an rud é rialacha aonchineálacha thar a bheith mionsonraithe a bheith ann maidir le hiolrachas mheáin an Aontais, toisc nach mór rialacha den sórt sin a oiriúnú do chúlra stairiúil cultúrtha gach Ballstáit. Ina ionad sin, faigheann an tionscnamh cothromaíocht idir forálacha a leagtar síos go ginearálta agus rialacha atá níos sonraí chun cuspóirí an bheartais a bhaint amach. •Comhréireacht Leis an tionscnamh, forbraítear creataí dlíthiúla atá ann cheana ach ní dhíreofar ann ach ar na réimsí ina ndealraíonn sé go bhfuil gá le gníomhaíocht bhreise ón Aontas le haghaidh fheidhmiú iomchuí mhargadh inmheánach na meán, lena n‑áirítear chun cothroime iomaíochta agus oibríocht neamhspleách a áirithiú le haghaidh gníomhaithe i margadh na meán ar fud an Aontais. Tá sé teoranta do shaincheisteanna nach féidir le Ballstáit réitigh leordhóthanacha a bhaint amach ina leith astu féin, agus déanann sé foráil maidir le comhchuibhiú dea‑chalabraithe nach dtéann níos faide ná an méid is gá chun an cuspóir a bhaint amach, is é sin creat comhchoiteann a bhunú le haghaidh fheidhmiú an mhargaidh inmheánaigh le haghaidh seirbhísí meán, fad a chinntítear cáilíocht seirbhísí den sórt sin. Toisc go bhfuil go leor de na rialacha a mholtar bunaithe ar phrionsabail, cuireann sé le háirithiú chomhréireacht na dtograí. As an togra, eascróidh costais theoranta comhlíontachta agus forfheidhmiúcháin, ar dóchúil go bhfritháireofar iad le tairbhí suntasacha le haghaidh gníomhaithe i margadh na meán agus le haghaidh saoránach. Trí fheabhas a chur ar an trédhearcacht agus scoilteadh rialála sa mhargadh a laghdú, cuirfidh an togra feabhas ar an deimhneacht dhlíthiúil agus an iomaíocht chóir fad a laghdófar an saobhadh ar an margadh. Cuirfidh sé sin le muinín na n‑infheisteoirí agus ní bheidh idirbhearta trasteorann i margadh na meán chomh dian céanna ó thaobh na hoibre de, lena gcruthófar timpeallacht dhearfach le haghaidh infheistíochtaí agus soláthar saor seirbhísí meán ar fud an Aontais. Tairbheoidh saoránaigh agus gnólachtaí de sholáthar meán níos éagsúla agus níos iolraíche freisin, chomh maith le trédhearcacht mhéadaithe agus rochtain níos fearr ar fhaisnéis.

•An rogha ionstraime Is rialachán ó Pharlaimint na hEorpa agus ón gComhairle é an togra. Mar gheall ar na saincheisteanna a bhfuil aghaidh le tabhairt orthu agus mar gheall ar an gcomhthéacs eacnamaíoch, sóisialta agus polaitiúil, tá rialachán níos oiriúnaí ná treoir chun leibhéal comhsheasmhach cosanta a áirithiú ar fud an Aontais agus laghdódh sé éagsúlacht rialála a bhainfeadh de sholáthar neamhspleách seirbhísí meán sa mhargadh inmheánach. Ceadófar leis cur i bhfeidhm tapa rialacha nua an Aontais agus, dá bhrí sin, tabharfar aghaidh ar fhadhbanna ar bhonn níos tapa. Seachnófar leis sin próiseas trasuite fadálach agus coiscfear éagsúlachtaí nó saobhadh féideartha le linn an phróisis trasuite, trí fhorálacha a leagan síos is infheidhme go díreach maidir le cásanna ina n‑úsáideann Ballstáit an próiseas trasuite mar réamhbheart chun bearta reachtacha a théann in aghaidh soláthraithe seirbhíse meán neamhspleácha nó atá idirdhealaitheach ar bhealach eile a thabhairt isteach nó a choimeád. Is fearr freisin dul in iontaoibh rialacháin i bhfianaise chomhpháirt institiúideach an tionscnaimh (bunú an Bhoird). Tá údar cuí le rogha rialacháin de bharr an mhéadaithe ar dhigitiú agus ar sholáthar trasteorann na seirbhísí meán, lena n‑iarrtar cur chuige gasta comhsheasmhach ar fud an mhargaidh inmheánaigh. Trí fhorálacha is infheidhme go díreach a bhunú, áiritheofar leis an rialachán a mholtar comhar éifeachtach éifeachtúil i measc údaráis agus chomhlachtaí rialála meán náisiúnta na mBallstát. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR •Comhairliúcháin leis na páirtithe leasmhara Tá an togra bunaithe ar chomhairliúchán leathan le páirtithe leasmhara, mar gheall ar na prionsabail agus caighdeáin ghinearálta i ndáil le comhairliúchán le páirtithe leasmhara leis an gCoimisiún. Foilsíodh gairm ar fhianaise lenar fógraíodh an tionscnamh an 21 Nollaig 2021 a bhí oscailte le haghaidh aiseolais go dtí an 25 Márta 2022. Fuarthas 1 473 fhreagra san iomlán. Bhí comhairliúchán poiblí ar oscailt ón 10 Eanáir 2022 go dtí an 25 Márta 2022 agus fuarthas 917 bhfreagra. Cuireadh chun cinn iad ar shuíomh gréasáin an Choimisiúin, agus sna meáin shóisialta agus ar líonraí sonracha. Cé gurbh é ab fheidhm leis an ngairm ar fhianaise aiseolas ginearálta a bhailiú maidir le fógairt an Choimisiúin i ndáil leis an tionscnamh, bhailigh an comhairliúchán poiblí dearcthaí le ceistneoir struchtúrtha ina raibh ceisteanna sonracha maidir leis an tionscnamh. Anuas air sin, d’eagraigh an Coimisiún cruinnithe le príomhpháirtithe leasmhara agus saineolaithe chun fianaise bhreise agus sonraí a bhailiú maidir le saincheisteanna sonracha ar cheart don tionscnamh aghaidh a thabhairt orthu, an cur chuige beartais agus a thionchar, chomh maith le faisnéis theicniúil maidir le cleachtais atá sa tionscal cheana. Chomh maith leis sin, reáchtáil sé ceardlanna spriocdhírithe agus rinne sé anailís ar go leor páipéar seasaimh agus anailíse a fuarthas i gcomhthéacs ullmhú an tionscnaimh. Thacaigh dhá staidéar sheachtracha ina ndearnadh sraith comhairliúchán aonair le príomhpháirtithe leasmhara le hullmhú an mheasúnúcháin tionchair a bhí mar bhonn taca faoin tionscnamh. Thairis sin, phléigh an Coimisiún an tionscnamh le comhaltaí Choiste Teagmhála AVMSD agus ERGA. Ba bhealach díreach iad na sainghrúpaí sin chun dul i gcomhairle le húdaráis ábhartha ar leibhéal na mBallstát. Chun dearcthaí taighdeoirí agus saineolaithe le saineolas faoi leith i réimsí ábhartha a bhailiú (amhail an dlí poiblí agus an dlí bunreachtúil chomh maith le saoirse na meán agus an margadh inmheánach), eagraíodh ceardlann shonrach an 18 Feabhra 2022 le hionadaithe ón saol acadúil, ERGA agus ón gCoimisiún. Maidir le coincheap an mholta reachtaigh, lena rialófar réimsí substainteacha áirithe ar a laghad, fuair sé tacaíocht ó shaoránaigh agus formhór na bpáirtithe leasmhara eile, lena n‑áirítear pobal shaoirse na meán, eagraíochtaí tomhaltóirí, rialtóirí na meán agus ERGA, craoltóirí poiblí agus príobháideacha, dáileoirí ábhair agus gníomhaithe i gcóras na fógraíochta. I measc na bpáirtithe leasmhara sin tá tacaíocht leathan ann do chur chuige atá bunaithe ar phrionsabal in ionad gníomhaíocht ar bith nó socrú mionsonraithe caighdeán. Maidir le heagraíochtaí neamhrialtais agus craoltóirí seirbhíse poiblí go háirithe, thacaigh siad le gníomhaíocht ar leibhéal an Aontais chun coimircí a thabhairt isteach le haghaidh neamhspleáchas eagarthóireachta, lena n‑áirítear na meáin seirbhíse poiblí, fad a meabhraíodh tábhacht Phrótacal Amstardam. Tacaíonn craoltóirí poiblí go sonrach le coimircí le haghaidh iontaofacht eagarthóireachta ar líne agus le treoir maidir le suntasacht iomchuí seirbhísí meán closamhairc leasa ghinearálta. Bhí craoltóirí príobháideacha, go háirithe, i bhfabhar prionsabal comhchoiteann le haghaidh beart iolrachais meán agus trédhearcacht an tomhais ar an bpobal meáin, oibiachtúlacht agus infhíoraitheacht, agus d’aontaigh foilsitheoirí agus gníomhaithe i gcóras na fógraíochta leis an ngné dheireanach. Maidir le foilsitheoirí, nach rialaítear go traidisiúnta, léirigh siad gurbh fhearr leo féinrialú nó moladh. Mar sin féin, thacaigh siad le bearta ar fud an Aontais maidir le cosaint foinsí iriseoireachta agus fógraíocht stáit. D’aontaigh saoránaigh go láidir leis an ngá le haghaidh trédhearcacht agus cothromaíocht i leithdháileadh fógraíochta stáit. D’iarr craoltóirí agus foilsitheoirí rialú éifeachtach ardán ar líne. Maidir le rialachas, bhí tacaíocht leathan ar an iomlán le haghaidh formhaoirseachta bunaithe ar ERGA ach bhí dearcthaí éagsúla ann maidir lena stádas amach anseo. Tá rialtóirí agus pobal shaoirse na meán i bhfabhar ERGA a neartú, agus b’fhearr le cuideachtaí agus comhlachais gnólachtaí é a fhágáil mar atá. Maidir le húdaráis phoiblí go háirithe, thacaigh siad le comhar rialála ar leibhéal an Aontais Eorpaigh chun comhchaighdeáin a éascú le haghaidh iolrachas na meán agus thacaigh siad le neartú ról agus acmhainní ERGA le haghaidh tuilleadh comhordaithe san Aontas. •Saineolas a bhailiú agus a úsáid Bhraith an Coimisiún ar réimse leathan saineolais chun an togra seo a ullmhú. Anuas ar an gcomhairliúchán poiblí agus na comhairliúcháin eile le páirtithe leasmhara a thuairiscítear thuas, choimisiúnaigh an Coimisiún dhá staidéar sheachtracha chun leibhéal ard comhleanúnachais agus inchomparáideachta a áirithiú i ndáil leis an anailís le haghaidh gach cur chuige féideartha i ndáil le beartas. Rinne Faireachlann Eorpach Chlosamhairc Chomhairle na hEorpa tuarascáil speisialta freisin maidir le rialachas agus neamhspleáchas na meán seirbhíse poiblí. Gabhann forbhreathnú cuimsitheach maidir leis na príomhchoimircí rialachais le haghaidh na meán seirbhíse poiblí san Eoraip leis an bhfoilseachán. Le tuarascálacha an Choimisiúin maidir leis an smacht reachta, arb iad na tuarascálacha bliantúla iad arna ndéanamh ag an Monatóir ar Iolrachas sna Meáin chomh maith le roinnt suirbhéanna le hEorabharaiméadar, soláthraíodh fianaise agus anailís maidir le go leor saincheisteanna ábhartha. Úsáideadh na foinsí sin chun na fadhbanna a shainaithint, chomh maith le scála agus spreagthóirí na bhfadhbanna sin i margadh inmheánach na meán. Chomh maith leis sin, d’fhorbair an Coimisiún na Moltaí ábhartha ó Chomhairle na hEorpa, ar aontaigh gach Ballstát leo. Ar deireadh chun tuilleadh tacaíochta a thabhairt d’anailís bunaithe ar fhianaise, rinne an Coimisiún athbhreithniú ar chás‑dlí ábhartha agus athbhreithniú litríochta leathan, lenar cumhdaíodh litríocht acadúil agus réimse leathan staidéar beartais agus tuarascálacha, lena n‑áirítear cinn arna ndéanamh ag eagraíochtaí neamhrialtasacha i réimse shaoirse agus iolrachas na meán. •Measúnú tionchair I gcomhréir leis an mbeartas ‘Rialáil Níos Fearr’, rinne an Coimisiún measúnú tionchair le haghaidh an togra seo, arna scrúdú ag Bord an Choimisiúin um Ghrinnscrúdú Rialála. Cuireadh an tuarascáil ar an measúnú tionchair faoi bhráid an Bhoird um Ghrinnscrúdú Rialála den chéad uair an 13 Bealtaine agus pléadh é le linn éisteachta an 8 Meitheamh. Tar éis tuairim dhiúltach a tugadh ar an 10 Meitheamh, rinneadh leasú substaintiúil ar an tuarascáil agus cuireadh faoi bhráid an Bhoird um Ghrinnscrúdú Rialála arís é an 11 Iúil. Thug an Bord um Ghrinnscrúdú Rialála tuairim dhearfach an 27 Iúil lenar ghabh forchoimeádais. Leasaíodh an tuarascáil ar an measúnú tionchair a thuilleadh chun moltaí feabhais an Bhoird um Ghrinnscrúdú Rialála a chur san áireamh. Cuirtear tuairimí an Bhoird um Ghrinnscrúdú Rialála, agus na barúlacha agus na míniúcháin ar an gcaoi ar cuireadh san áireamh iad, i láthair in Iarscríbhinn 1 a ghabhann leis an measúnú tionchair.

Rinne an Coimisiún scrúdú ar roghanna beartais éagsúla chun cuspóir ginearálta an togra a bhaint amach, is é sin feabhas a chur ar fheidhmiú mhargadh inmheánach na meán. Rinneadh measúnú ar thrí rogha beartais de leibhéil éagsúla déine rialála: ·Rogha 1: Moladh maidir le hiolrachas agus neamhspleáchas na meán, lean spreagtar na Ballstáit agus, i réimsí áirithe, cuideachtaí i margadh na meán chun sraith gníomhaíochtaí a chur i bhfeidhm chun iolrachas na meán, neamhspleáchas eagarthóireachta agus trédhearcacht agus cothroime i margadh na meán a chur chun cinn. ·Rogha 2: Togra reachtach agus moladh maidir le neamhspleáchas na meán, agus an togra reachtach ag soláthar comhrialacha don mhargadh inmheánach le haghaidh seirbhísí meán agus an moladh ag spreagadh cuideachtaí meán agus na Ballstáit chun neamhspleáchas agus trédhearcacht na meán a chothú. ·Rogha 3: Togra reachtach feabhsaithe ag cur anuas ar na heilimintí reachtacha ar fad de Rogha 2 oibleagáidí breise ar chuideachtaí i margadh na meán agus ar rialtóirí chun infhaighteacht seirbhísí meán ardchaighdeáin agus leithdháileadh acmhainní eacnamaíocha trédhearcach cóir i margadh na meán a chothú. Breithníodh dhá fhorogha maidir le rialachas na hionstraime reachtaí faoi roghanna 2 agus 3: ·Forogha A: córas rialachais bunaithe ar bhord arna thacú ag rúnaíocht de chuid an Choimisiúin; ·Forogha B: córas rialachais bunaithe ar bhord a fhaigheann cúnamh ó oifig neamhspleách de chuid an Aontais. De réir mhodheolaíocht bhunaithe an Choimisiúin, rinneadh meastóireacht ar gach rogha beartais maidir le tionchair eacnamaíocha, shóisialta agus ceart bunúsach. Is í rogha thosaíochta í Rogha 2 Forogha A. Comhlíonfaidh an rogha sin cuspóir ginearálta na hidirghabhála ar bhealach éifeachtúil comhleanúnach, comhréireach agus ar bhealach atá éifeachtach den chuid is mó. Go háirithe, bunófar leis an ionstraim reachtach atá beartaithe roinnt bunphrionsabal agus rialacha le haghaidh mhargadh na meán, agus sannfar cúraimí tábhachtacha don Bhord, i.e. mar chomhchomhlacht de rialtóirí meán neamhspleácha, lena n‑áirítear tascanna chun comhairle shaineolach a sholáthar maidir le gnéithe rialála, teicniúla nó praiticiúla de rialáil na meán, chun tuairimí a eisiúint maidir le comhchruinnithe sa mhargadh ar dóigh dóibh difear a dhéanamh d’fheidhmiú an mhargaidh inmheánaigh agus chun gníomhaíochtaí a chomhordú maidir le soláthraithe seirbhísí meán (lena n‑áirítear soláthraithe ó thríú tíortha) nach gcomhlíonann caighdeáin meán an Aontais. Beifear in ann brath ar na prionsabail agus na rialacha arna mbunú san ionstraim reachtach os comhair na gcúirteanna náisiúnta, agus beidh an Coimisiún in ann imeachtaí um shárú a sheoladh, inter alia i gcás saincheisteanna sistéamacha. Molfaidh an eilimint neamhcheangailteach den phacáiste beartais - an Moladh - gníomhaíochtaí deonacha maidir le dhá shaincheist shonracha: coimircí neamhspleáchais na meán agus trédhearcacht úinéireachta meán. Beidh na tairbhí inmhianaithe ann de bharr cur chuige ilshraitheach solúbtha den sórt sin agus, an tráth céanna, barrfheabhsófar na costais le haghaidh gníomhaithe i margadh na meán agus le haghaidh údaráis phoiblí, agus an costas níos ísle a bhaineann le rúnaíocht an Choimisiúin i gcomparáid le hoifig an Aontais á chur san áireamh freisin. Mínítear tionchair na roghanna beartais ar chatagóirí páirtithe leasmhara ina mionsonraí in Iarscríbhinn 3 a ghabhann leis an measúnú tionchair. •Cearta bunúsacha Leis an rialachán atá beartaithe, trí fheabhas a chur ar chóineasú rialála i margadh inmheánach na meán, trí neamhspleáchas eagarthóireachta a choimirciú i gcomhar le saoirse ghnó na soláthraithe seirbhíse meán, agus trí thrédhearcacht agus cothroime a mhéadú maidir le hacmhainní eacnamaíocha a leithdháileadh, éascófar soláthar seirbhísí meán neamhspleácha agus ardchaighdeáin thar theorainneacha, a chuireann saoirse na meán agus iolrachas chun cinn. Rannchuideoidh príomhról an Bhoird sa chreat nua, atá neamhspleách go hiomlán ar rialtais agus ar aon eintitis phoiblí nó phríobháideacha eile, le seasamh éifeachtach agus neamhchlaonta na saoirse cainte ar fud an Aontais, arna chosaint ag Airteagal 11 den Chairt um Chearta Bunúsacha an Aontais Eorpaigh (‘an Chairt’), a fhreagraíonn d’Airteagal 10 den Choinbhinsiún Eorpach um Chearta an Duine. Beidh tionchar dearfach ag an rialachán atá beartaithe freisin ar an tsaoirse chun gnó a sheoladh (Airteagal 16 den Chairt), trí bhacainní ar an tsaoirse chun seirbhísí a sholáthar a ardú agus trí theorannú a dhéanamh ar na rioscaí a bhaineann le gníomhaithe áirithe i margadh na meán a bheith faoi réir cóir idirdhealaitheach. 4.IMPLEACHTAÍ BUISÉADACHA Cumhdófar tionchar buiséadach an togra le haghaidh an Rialacháin seo leis na leithdháiltí a leagtar síos i gcreat airgeadais ilbhliantúil 2021-2027 faoi na leithdháiltí airgeadais le haghaidh Chlár Eoraip na Cruthaitheachta, mar a shonraítear sa ráiteas airgeadais reachtach a ghabhann leis an togra. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Bunóidh an Coimisiún creat cuimsitheach chun faireachán leanúnach a dhéanamh ar aschur, ar thorthaí agus ar thionchar na hionstraime reachtaí seo. Mar chuid de sin áirítear go háirithe sásra faireacháin neamhspleách nua chun rioscaí d’fheidhmiú an mhargaidh inmheánaigh le haghaidh seirbhísí meán a shainaithint agus a mheasúnú. Beartaítear meastóireacht ar an ionstraim agus tuarascáil chuig Parlaimint na hEorpa, chuig an gComhairle agus chuig Coiste Eacnamaíochta agus Sóisialta na hEorpa laistigh de 4 bliana ó tháinig sí i bhfeidhm agus gach 4 bliana ina dhiaidh sin. •Míniúchán mionsonraithe ar fhorálacha sonracha an togra

Leagtar ábhar agus raon feidhme an Rialacháin agus na sainmhínithe ar phríomhthéarmaí a úsáidtear sa Rialachán amach i gCaibidil I. Sonraítear inti, go háirithe, gur forálacha íosta um chomhchuibhiú iad Caibidil II agus Caibidil III, Roinn 5 den Rialachán. I gCaibidil II tá cearta faighteoirí seirbhísí meán agus cearta soláthraithe seirbhíse meán sa mhargadh inmheánach. Leagtar amach inti freisin coimircí maidir le feidhmiú neamhspleách na meán seirbhíse poiblí agus dualgais soláthraithe seirbhíse meán sa mhargadh inmheánach. I gCaibidil III leagtar amach creat le haghaidh comhar rialála agus margadh dea‑fheidhmiúil i gcomhar seirbhísí meán. Foráiltear le Roinn 1 gurb iad na húdaráis rialála náisiúnta neamhspleácha nó na comhlachtaí neamhspleácha de chuid na mBallstát atá i gceannas ar chur chun feidhme AVMSD atá freagrach as an gCaibidil seo a chur i bhfeidhm agus go dtugann siad cumhachtaí imscrúdaithe iomchuí dóibh chun a gcúraimí a chur i gcrích. Bunaítear le Roinn 2 an Bord Eorpach um Sheirbhísí Meán, an comhchomhlacht de rialtóirí meán neamhspleácha, a thagann in ionad Ghrúpa na Rialálaithe Eorpacha um Sheirbhísí Meán Closamhairc (ERGA) agus a thagann ina dhiaidh. Leagtar amach inti na ceanglais maidir le neamhspleáchas an Bhoird agus sonraítear inti a struchtúr. Gheobhaidh an Bord tacaíocht riaracháin agus eagraíochtúil, a éilítear chun a chúraimí a chomhlíonadh, ó rúnaíocht a chuirfidh an Coimisiún ar fáil. Liostaítear sa Chaibidil cúraimí an Bhoird faoin Rialachán. Bunaítear le Roinn 3 rialacha agus nósanna imeachta maidir le comhar agus cóineasú rialála i margadh inmheánach na meán, lena gcumasaítear sásra le haghaidh comhar struchtúrtha, iarrataí ar bhearta forfheidhmiúcháin, treoraíocht maidir le hábhair rialacháin na meán agus comhordú beart a bhaineann le seirbhísí meán tríú tíortha. Tá na forálacha beartaithe chun comhar níos dlúithe a áirithiú idir údaráis rialála náisiúnta agus comhlachtaí i réimsí éagsúla rialacháin na meán. Tugtar aghaidh i gCuid 4 ar shaincheisteanna sonracha a bhaineann le soláthar seirbhísí meán i dtimpeallacht dhigiteach. Maidir le seirbhísí meán a sholáthar ar ardáin an‑mhóra ar líne, cuireann sé le reachtaíocht chothrománach atá ann cheana trí choimircí breise a sholáthar maidir le sláine eagarthóireachta an ábhair a sholáthraíonn soláthraithe seirbhíse meán a chloíonn le caighdeáin áirithe rialála nó féinrialála, agus idirphlé struchtúrtha a bhunú idir ardáin an‑mhóra ar líne agus contrapháirtithe ábhartha éiceachórais meán. Leis an Roinn, déantar foráil freisin maidir le ceart saincheapadh na tairisceana meán closamhairc i ngairis agus i gcomhéadain úsáideora a rialaíonn rochtain ar sheirbhísí meán closamhairc agus an oibleagáid chomhfhreagrach atá ar mhonaróirí agus ar fhorbróirí an saincheapadh sin a chumasú go teicniúil. Le Roinn 5 leagtar amach creat dlíthiúil le haghaidh bearta náisiúnta a dhéanann difear d’oibriú soláthraithe seirbhísí meán agus leagtar síos ceanglais maidir le rialacha agus nósanna imeachta náisiúnta a bhaineann le measúnú a dhéanamh ar an tionchar a imríonn comhchruinnithe i margadh na meán ar iolrachas na meán agus ar neamhspleáchas eagarthóireachta. Tabharfar de chúram don Bhord seasamh a ghlacadh ar chásanna ina bhféadfaí difear a dhéanamh d’fheidhmiú an mhargaidh inmheánaigh. Le Roinn 6 bunaítear ceanglais maidir le córais tomhais ar phobal meáin agus modheolaíochtaí arna n‑úsáid ag gníomhaithe margaidh ábhartha. Tá spreagadh ag gabháil leis na rialacha chun cóid iompair a tharraingt suas agus chun malartuithe dea‑chleachtas a chothú. Le Roinn 6, déantar foráil freisin maidir le ceanglais choiteanna i dtaca le leithdháileadh caiteachais fógraíochta stáit ar sholáthraithe seirbhíse meán, gan difear a dhéanamh do na rialacha maidir le soláthair phoiblí nó do rialacha maidir leis an státchabhair. Le Caibidil IV leagtar amach forálacha críochnaitheacha, go háirithe maidir le faireachán, meastóireacht agus tuairisciú. Áirítear sa Rialachán sásra chun go bhféadfaidh an Coimisiún faireachán a dhéanamh ar rioscaí d’fheidhmiú an mhargaidh inmheánaigh le haghaidh seirbhísí meán ar bhonn rialta, i gcomhairle leis an mBord. Aisghairtear leis an gCaibidil freisin an tAirteagal ábhartha den AVMSD agus sonraítear teacht i bhfeidhm agus tús chur i bhfeidhm an Rialacháin. 2022/0277 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE creat comhchoiteann a bhunú le haghaidh seirbhísí meán sa mhargadh inmheánach (An tAcht Eorpach um Shaoirse na Meán) agus lena leasaítear Treoir 2010/13/AE (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Tá ról uathúil ag seirbhísí meán neamhspleácha sa mhargadh inmheánach. Is earnáil iad atá ag athrú go tapa agus atá tábhachtach ó thaobh an gheilleagair de agus a chuireann rochtain ar iolrachas tuairimí agus foinsí iontaofa faisnéise ar fáil an tráth céanna do shaoránaigh agus do ghnólachtaí, agus a chomhlíonann dá bhrí sin feidhm leasa ghinearálta an ‘fhorais faire phoiblí’. Tá níos mó seirbhísí meán ar fáil ar líne agus thar theorainneacha cé nach bhfuil siad faoi réir na rialacha céanna agus an leibhéal céanna cosanta i mBallstáit éagsúla. (2)I bhfianaise a róil uathúil, is gné riachtanach de mhargadh inmheánach dea‑fheidhmiúil le haghaidh seirbhísí meán (nó ‘margadh inmheánach na meán’) é saoirse na meán agus an t‑iolrachas a chosaint. Tá an margadh sin athraithe go substaintiúil ó thús na haoise nua, ag éirí níos digití agus níos idirnáisiúnta. Cuireann sé go leor deiseanna eacnamaíocha ar fáil ach tá roinnt dúshlán roimhe freisin. Ba cheart don Aontas cuidiú le hearnáil na meán na deiseanna sin a thapú laistigh den mhargadh inmheánach, agus na luachanna atá i gcoiteann ag an Aontas agus ag a Bhallstáit, amhail cosaint na gceart bunúsach, a chosaint an tráth céanna. (3)I spás na meán digiteach, bíonn rochtain ag saoránaigh agus gnólachtaí ar ábhar meán, agus baineann siad úsáid as ábhar meán, atá ar fáil láithreach ar a gcuid gléasanna pearsanta, agus is minice a bhíonn sé sin ag tarlú i gcomhthéacsanna trasteorann. Feidhmíonn ardáin dhomhanda ar líne mar gheataí chuig ábhar na meán, agus bíonn luí ag múnlaí gnó dí‑idirghabháil a dhéanamh maidir le rochtain ar sheirbhísí meán agus ábhar deighilteach agus bréagaisnéis a mhéadú. Is soláthraithe riachtanacha fógraíochta ar líne iad na hardáin sin freisin, a d’aistrigh acmhainní airgeadais ó earnáil na meán, a rinne difear dá inbhuanaitheacht airgeadais, agus dá dheasca sin d’éagsúlacht an ábhair atá ar fáil. Toisc go bhfuil seirbhísí meán dian ar eolas agus ar chaipiteal, éilítear scála leo chun go bhfanfaidh siad iomaíoch agus chun go mbeidh rath orthu sa mhargadh inmheánach. Chuige sin, tá tábhacht ar leith leis an bhféidearthacht go dtairgfí seirbhísí thar theorainneacha agus go bhfaighfí infheistíocht, lena n‑áirítear ó Bhallstáit eile nó i mBallstáit eile. (4)Níl an margadh inmheánach le haghaidh seirbhísí meán comhtháthaithe go leordhóthanach, áfach. Cuireann roinnt srianta náisiúnta bac ar an tsaorghluaiseacht laistigh den mhargadh inmheánach. Go háirithe, de bharr rialacha agus cineálacha éagsúla cur chuige náisiúnta a bhaineann le hiolrachas na meán agus neamhspleáchas eagarthóireachta, comhar neamhleor idir údaráis nó comhlachtaí rialála náisiúnta agus leithdháileadh teimhneach éagórach acmhainní eacnamaíocha poiblí agus príobháideacha, bíonn sé deacair do ghníomhaithe i margadh na meán oibriú agus leathnú thar theorainneacha agus is í an éagothroime iomaíochta ar fud an Aontais a leanann astu. Féadfaidh soláthraithe a bhíonn rannpháirteach go córasach i mbréagaisnéis, lena n‑áirítear cúbláil faisnéise agus cur isteach ar fhaisnéis, agus a dhéanann mí‑úsáid ar shaoirsí an mhargaidh inmheánaigh, dúshlán a thabhairt do shláine an mhargaidh inmheánaigh le haghaidh seirbhísí meán, lena n‑áirítear ag soláthraithe seirbhíse meán stát‑rialaithe arna maoiniú ag tríú tíortha áirithe. (5)Thairis sin, mar fhreagra ar dhúshláin ar iolrachas na meán agus ar shaoirse na meán ar líne, tá bearta rialála glactha ag roinnt Ballstát agus is dócha go ndéanfaidh Ballstáit eile amhlaidh, agus tá an baol ann go gcuirfear chun cinn an éagsúlacht sa chur chuige náisiúnta agus srianta ar an tsaorghluaiseacht sa mhargadh inmheánach. (6)Ba cheart faighteoirí seirbhísí meán san Aontas (daoine nádúrtha ar náisiúnaigh de Bhallstáit iad nó a bhaineann tairbhe as cearta a thugtar dóibh le dlí an Aontais agus daoine dlítheanacha atá bunaithe san Aontas) a bheith in ann leas a bhaint go héifeachtach as an tsaoirse chun seirbhísí meán saor in aisce agus iolraíoch a fháil sa mhargadh inmheánach. Agus sreabhadh trasteorann seirbhísí meán á chothú, ba cheart íosleibhéal cosanta d’fhaighteoirí seirbhísí a áirithiú sa mhargadh inmheánach. Bheadh ​​sé sin i gcomhréir leis an gceart chun faisnéis a fháil agus a thabhairt de bhun Airteagal 11 den Chairt um Chearta Bunúsacha an Aontais Eorpaigh (‘an Chairt’). Is gá, dá bhrí sin, gnéithe áirithe de rialacha náisiúnta a bhaineann le seirbhísí meán a chomhchuibhiú. I dtuarascáil deiridh na Comhdhála ar Thodhchaí na hEorpa, d’iarr na saoránaigh ar an Aontas Eorpach neamhspleáchas agus iolrachas na meán a chur chun cinn a thuilleadh, go háirithe trí reachtaíocht a thabhairt isteach chun aghaidh a thabhairt ar bhagairtí ar neamhspleáchas na meán trí íoschaighdeáin ar fud an Aontais. (7)Chun críocha an Rialacháin seo, ba cheart an sainmhíniú ar sheirbhís meán a theorannú do sheirbhísí mar a shainmhínítear sa Chonradh agus ba cheart, dá bhrí sin, aon chineál gníomhaíochta eacnamaíche a chumhdach. Ba cheart a eisiamh leis an sainmhíniú sin ábhar arna ghiniúint ag úsáideoirí a uaslódáiltear chuig ardán ar líne ach amháin más gníomhaíocht ghairmiúil í a sholáthraítear de ghnáth chun í a mheas (cibé acu de chineál airgeadais nó de chineál eile í). Ba cheart a eisiamh leis freisin comhfhreagras atá go hiomlán príobháideach, amhail ríomhphoist, chomh maith leis na seirbhísí uile nach éard is príomhchuspóir dóibh cláir chlosamhairc nó fuaime nó foilseacháin preasa a sholáthar, is é sin ábhar nach bhfuil ach teagmhasach leis an tseirbhís agus nach é is príomhchuspóir di, amhail fógraí nó faisnéis a bhaineann le táirge nó le seirbhís a sholáthraíonn láithreáin ghréasáin nach dtairgeann seirbhísí meán. Ba cheart a chumhdach leis an sainmhíniú ar sheirbhís meán go háirithe craoltaí teilifíse nó raidió, seirbhísí meán closamhairc ar éileamh, podchraoltaí fuaime nó foilseacháin preasa. Ba cheart cumarsáid chorparáideach agus dáileadh ábhar faisnéise nó fógraíochta le haghaidh eintitis phoiblí nó phríobháideacha a eisiamh ó raon feidhme an tsainmhínithe sin. (8)I margadh na meán digiteach, féadfaidh soláthraithe ardán comhroinnte físeán nó ardán an‑mhór ar líne teacht faoin sainmhíniú ar sholáthraí seirbhíse meán. Go ginearálta, tá ról lárnach ag soláthraithe den sórt sin in eagrú an ábhair, lena n‑áirítear trí mhodhanna uathoibrithe nó trí algartaim, ach ní bhíonn freagracht eagarthóireachta orthu as an ábhar a dtugann siad rochtain air. I dtimpeallacht na meán a bhfuil níos mó cóineasú inti, áfach, tá tosaithe ag roinnt soláthraithe ardán comhroinnte físeán nó ardán an‑mhór ar líne rialú eagarthóireachta a dhéanamh ar mhír nó ar chodanna dá seirbhísí. Mar sin, d’fhéadfadh eintiteas den sórt sin a cháiliú mar sholáthraí ardáin roinnte físeán nó mar sholáthraí ardáin an‑mhór ar líne agus mar sholáthraí seirbhíse meán. (9)Ba cheart a chumhdach leis an sainmhíniú ar thomhas pobail meáin córais tomhais arna bhforbairt mar a chomhaontaítear le caighdeáin tionscail laistigh d’eagraíochtaí féinrialála, amhail na Comhchoistí Tionscail, agus córais tomhais a fhorbraítear lasmuigh de na cineálacha cur chuige féinrialála sin. Na córais tomhais sin, is iondúil gurb iad na páirtithe a bhaineann úsáid astu imreoirí áirithe ar líne a dhéanann féintomhas nó a sholáthraíonn don mhargadh a gcórais dílseánaigh tomhais ar phobal meáin, nach gcomhlíonann i gcónaí na caighdeáin tionscail a chomhaontaítear i gcoiteann. I bhfianaise an tionchair shuntasaigh a bhíonn ag córais tomhais pobail meáin den sórt sin ar mhargaí na fógraíochta agus na meán, ba cheart iad a chumhdach leis an Rialachán seo. (10)Ba cheart fógraíocht stáit a thuiscint amhail agus go gcumhdaítear léi gníomhaíochtaí fógraíochta nó féinfhógraíochta arna ndéanamh thar ceann raon leathan údarás nó eintiteas poiblí, lena n‑áirítear rialtais, údaráis rialála nó comhlachtaí rialála chomh maith le fiontair faoi úinéireacht an stáit nó faoi cheannas stáit eile, eintitis in earnálacha éagsúla, ar an leibhéal náisiúnta nó réigiúnach, nó rialtais áitiúla eintiteas críochach a bhfuil níos mó ná 1 mhilliún áitritheoir acu. Níor cheart a áireamh leis an sainmhíniú ar fhógraíocht stáit, áfach, teachtaireachtaí éigeandála ó údaráis phoiblí atá riachtanach, mar shampla, i gcás tubaistí nádúrtha nó sláintíochta, timpistí nó teagmhais thobanna eile a d’fhéadfadh dochar a dhéanamh do dhaoine aonair. (11)Chun a áirithiú go mbainfidh an tsochaí leas as margadh inmheánach na meán, tá sé fíor‑riachtanach ní hamháin na saoirsí bunúsacha faoin gConradh a ráthú, ach an deimhneacht dhlíthiúil atá de dhíth ag faighteoirí seirbhísí meán chun tairbhe a bhaint as na tairbhí comhfhreagracha a ráthú chomh maith. Ba cheart rochtain a bheith ag faighteoirí den sórt sin ar sheirbhísí meán ardcháilíochta, arna dtáirgeadh ag iriseoirí agus eagarthóirí ar bhealach neamhspleách agus i gcomhréir le caighdeáin iriseoireachta agus lena soláthraíonn faisnéis iontaofa dá réir, lena n‑áirítear ábhar nuachta agus cúrsaí reatha. Níl i gceist leis an gceart sin aon oibleagáid chomhfhreagrach ar aon soláthraí seirbhíse meán caighdeáin nach leagtar amach go sainráite le dlí a chomhlíonadh. Is frithnimh iad seirbhísí meán den sórt sin freisin in aghaidh na bréagaisnéise, lena n‑áirítear ionramháil agus cur isteach ar fhaisnéis eachtrach. (12)Ní dhéanann an Rialachán seo difear don tsaoirse cainte a ráthaítear do dhaoine aonair faoin gCairt. I dteannta an dualgais dhiúltaigh atá ag na cumhachtaí poiblí gan cur isteach, is léir don Chúirt Eorpach um Chearta an Duine go bhfuil oibleagáid dhearfach orthu, in earnáil atá chomh híogair sin leis na meáin chlosamhairc, creat reachtach agus riaracháin iomchuí a chur i bhfeidhm chun iolrachas éifeachtach a ráthú. (13)Tá saorshreabhadh faisnéise iontaofa fíor‑riachtanach i margadh inmheánach dea‑fheidhmiúil le haghaidh seirbhísí meán. Dá bhrí sin, níor cheart soláthar seirbhísí meán a bheith faoi réir aon srian atá contrártha leis an Rialachán seo nó le rialacha eile de chuid dhlí an Aontais, amhail Treoir 2010/13/AE ó Pharlaimint na hEorpa agus ón gComhairle lena ndéantar foráil maidir le bearta is gá chun úsáideoirí a chosaint ar ábhar neamhdhleathach agus díobhálach. D’fhéadfadh srianta teacht freisin ó bhearta arna gcur i bhfeidhm ag údaráis phoiblí náisiúnta i gcomhréir le dlí an Aontais. (14)Is réamhchoinníoll é cosaint neamhspleáchais eagarthóireachta chun gníomhaíocht sholáthróirí seirbhísí meán agus a n‑ionracas gairmiúil a fheidhmiú. Tá neamhspleáchas eagarthóireachta thar a bheith tábhachtach do sholáthraithe seirbhíse meán a sholáthraíonn ábhar nuachta agus cúrsaí reatha i bhfianaise a róil sa tsochaí mar leas poiblí. Ba cheart soláthraithe seirbhísí meán a bheith in ann a ngníomhaíochtaí eacnamaíocha a fheidhmiú gan srianta sa mhargadh inmheánach agus dul san iomaíocht ar chomhchéim i dtimpeallacht ar líne atá ag méadú i gcónaí ina bhfuil faisnéis ag sreabhadh thar theorainneacha. (15)Tá cineálacha cur chuige éagsúla glactha ag na Ballstáit maidir le neamhspleáchas eagarthóireachta a chosaint, a bhfuil dúshlán níos mó ag baint leis ar fud an Aontais. Tá cur isteach níos mó ar chinntí eagarthóireachta soláthraithe seirbhíse meán i roinnt Ballstát, go háirithe. Féadfaidh cur isteach den sórt sin a bheith díreach nó indíreach, ón Stát nó ó ghníomhaithe eile, lena n‑áirítear údaráis phoiblí, oifigigh thofa, oifigigh rialtais agus polaiteoirí, mar shampla chun buntáiste polaitiúil a fháil. Féadfaidh scairshealbhóirí agus páirtithe príobháideacha eile a bhfuil leas acu i soláthraithe seirbhísí meán gníomhú ar bhealaí a théann thar an gcothromaíocht is gá idir a saoirse gnó féin agus saoirse cainte, ar thaobh amháin, agus an tsaoirse eagarthóireachta cainte agus cearta faisnéise úsáideoirí, ar an taobh eile, ar thóir buntáiste eacnamaíoch nó eile. Ina theannta sin, spreag treochtaí le déanaí maidir le dáileadh agus tomhaltas na meán, lena n‑áirítear sa timpeallacht ar líne go háirithe, na Ballstáit chun breithniú a dhéanamh ar dhlíthe atá dírithe ar sholáthar ábhar meán a rialáil. Athraíonn na cineálacha cur chuige a ghlacann soláthraithe seirbhíse meán chun neamhspleáchas eagarthóireachta a áirithiú freisin. Mar thoradh ar an gcur isteach sin agus ar an ilroinnt sin ar rialacháin agus cineálacha cur chuige, déantar tionchar diúltach ar an margadh inmheánach ar na coinníollacha a bhaineann le feidhmiú gníomhaíochtaí eacnamaíocha ag soláthraithe seirbhísí meán agus, ar deireadh, ar cháilíocht na seirbhísí meán a fhaigheann saoránaigh agus gnólachtaí. Is gá, dá bhrí sin, coimircí éifeachtacha a chur i bhfeidhm lena bhféadfar saoirse eagarthóireachta a fheidhmiú ar fud an Aontais ionas gur féidir le soláthraithe seirbhíse meán a n‑inneachar a tháirgeadh agus a dháileadh go neamhspleách thar theorainneacha agus chun go bhféadfaidh faighteoirí seirbhísí ábhar den sórt sin a fháil. (16)Is iad iriseoirí agus eagarthóirí na príomhpháirtithe i dtáirgeadh agus i soláthar ábhar meán iontaofa, go háirithe trí thuairisciú ar nuacht nó ar chúrsaí reatha. Tá sé fíor‑riachtanach, dá bhrí sin, cumas iriseoirí faisnéis a bhailiú, a sheiceáil agus a anailísiú, lena n‑áirítear faisnéis a thugtar faoi rún, a chosaint. Go háirithe, ba cheart soláthraithe seirbhísí meán agus iriseoirí (lena n‑áirítear iad siúd a oibríonn i bhfoirmeacha fostaíochta neamhchaighdeánacha, amhail saoroibrithe) a bheith in ann brath ar chosaint láidir foinsí iriseoireachta agus cumarsáide, lena n‑áirítear in aghaidh imscaradh teicneolaíochtaí faireachais, ós rud é go bhféadfaí foinsí cosanta a dhíspreagadh ó chuidiú leis na meáin chumarsáide chun an pobal a chur ar an eolas faoi ábhair leasa phoiblí. Mar thoradh air sin, d’fhéadfadh sé go mbainfí an bonn de shaoirse iriseoirí a ngníomhaíocht eacnamaíoch a fheidhmiú agus a ról ríthábhachtach mar ‘fhoras faire poiblí’ a chomhlíonadh, rud a chuireann isteach go diúltach ar rochtain ar sheirbhísí meán ardcháilíochta. Rannchuidíonn cosaint foinsí iriseoireachta le cosaint an chirt bhunúsaigh a chumhdaítear in Airteagal 11 den Chairt.

(17)Tá cosaint foinsí iriseoireachta á rialú go hilchineálach sna Ballstáit faoi láthair. Soláthraíonn roinnt Ballstát cosaint iomlán d’iriseoirí ar iallach a bheith curtha orthu faisnéis a nochtadh ina sainaithnítear a bhfoinse in imeachtaí coiriúla agus riaracháin. Soláthraíonn Ballstáit eile cosaint cháilithe atá teoranta d’imeachtaí breithiúnacha bunaithe ar chúisimh choiriúla áirithe, agus soláthraíonn Ballstáit eile cosaint i bhfoirm prionsabail ghinearálta. Is éard a leanann as sin ilroinnt i margadh inmheánach na meán. Mar thoradh air sin, is dóchúil go mbeidh ar iriseoirí, a bhíonn ag oibriú níos mó ar thionscadail trasteorann agus ag soláthar a gcuid seirbhísí do phobail meán trasteorann, agus dá réir sin ar sholáthraithe seirbhísí meán, aghaidh a thabhairt ar bhacainní, éiginnteacht dhlíthiúil agus dálaí iomaíochta míchothroma. Dá bhrí sin, tá gá le cosaint foinsí iriseoireachta agus cumarsáide a chomhchuibhiú agus a neartú a thuilleadh ar leibhéal an Aontais. (18)Tá ról ar leith ag meáin seirbhíse poiblí arna mbunú ag na Ballstáit i margadh inmheánach na meán, trína áirithiú go mbíonn rochtain ag saoránaigh agus gnólachtaí ar fhaisnéis ardchaighdeáin agus ar chlúdach neamhchlaonta sna meáin, mar chuid dá misean. Mar sin féin, is féidir leis na meáin seirbhíse poiblí a bheith neamhchosanta go háirithe don bhaol go gcuirfí isteach orthu, i bhfianaise a gcóngarachta institiúidí don Stát agus i bhfianaise an mhaoinithe phoiblí a fhaigheann siad. D’fhéadfadh an riosca sin a bheith níos measa de dheasca cosaintí míchothroma a bhaineann le rialachas neamhspleách agus cumhdach cothrom ó na meáin seirbhíse poiblí ar fud an Aontais. D’fhéadfadh clúdach meán atá claonta nó páirteach sna meáin a bheith mar thoradh ar an gcás seo, go gcuirfí saobhadh ar an iomaíocht i margadh inmheánach na meán agus go mbeadh tionchar diúltach aige ar rochtain ar sheirbhísí meán neamhspleácha agus neamhchlaonta. Dá bhrí sin, is gá, ag tógáil ar na caighdeáin idirnáisiúnta arna bhforbairt ag Comhairle na hEorpa ina leith sin, coimircí dlíthiúla a chur i bhfeidhm chun go bhfeidhmeoidh na meáin seirbhíse poiblí go neamhspleách ar fud an Aontais. Is gá a ráthú freisin, gan dochar do chur i bhfeidhm rialacha an Aontais maidir le státchabhair, go mbaineann soláthraithe meán seirbhíse poiblí tairbhe as cistiú leordhóthanach agus cobhsaí chun a misean a chomhlíonadh lena gcumasaítear intuarthacht ina gcuid pleanála. Más féidir, ba cheart cistiú den sórt sin a chinneadh agus a leithreasú ar bhonn ilbhliantúil, i gcomhréir le misean seirbhíse poiblí na soláthraithe meán seirbhíse poiblí, chun an fhéidearthacht go n‑imreodh caibidlíochtaí buiséadacha bliantúla tionchar míchuí a sheachaint. Ní dhéanann na ceanglais a leagtar síos sa Rialachán seo difear d’inniúlacht na mBallstát foráil a dhéanamh maidir le maoiniú na meán seirbhíse poiblí mar atá cumhdaithe i bPrótacal 29 maidir le córas craolacháin phoiblí na mBallstát, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh. (19)Tá sé ríthábhachtach go mbeadh a fhios le cinnteacht ag faighteoirí seirbhísí meán cé atá ina n‑úinéirí ar na meáin nuachta agus atá taobh thiar díobh ionas gur féidir leo coinbhleachtaí leasa a d’fhéadfadh a bheith ann a aithint agus a thuiscint, rud atá ina réamhriachtanas chun tuairimí eolasacha a fhoirmiú agus dá thoradh sin a bheith rannpháirteach go gníomhach sa daonlathas. Uirlis éifeachtach is ea an trédhearcacht sin freisin chun srian a chur ar na rioscaí a bhaineann le cur isteach ar neamhspleáchas eagarthóireachta. Is gá, dá bhrí sin, ceanglais choiteanna faisnéise a thabhairt isteach le haghaidh gach soláthróra seirbhíse meán ábhartha ar fud an Aontais lenar cheart ceanglais chomhréireacha a áireamh maidir le faisnéis úinéireachta a nochtadh. Sa chomhthéacs sin, níor cheart difear a dhéanamh do na bearta arna nglacadh ag na Ballstáit faoi Airteagal 30(9) de Threoir (AE) 2015/849. Ba cheart do na soláthraithe ábhartha an fhaisnéis is gá a nochtadh ar a suíomhanna gréasáin nó ar mheán eile a bhfuil rochtain éasca agus díreach air. (20)Éilítear le hionracas na meán freisin cur chuige réamhghníomhach chun neamhspleáchas eagarthóireachta ag cuideachtaí meán nuachta a chur chun cinn, go háirithe trí chosaintí inmheánacha. Ba cheart do sholáthraithe seirbhísí meán bearta comhréireacha a ghlacadh chun a ráthú, a luaithe a bheidh an líne eagarthóireachta fhoriomlán comhaontaithe idir a n‑úinéirí agus a n‑eagarthóirí, go mbeidh saoirse ag na heagarthóirí cinntí aonair a dhéanamh le linn a ngníomhaíochtaí gairmiúla. An cuspóir go gcosnófar eagarthóirí ar chur isteach míchuí ar na cinntí a dhéanann siad maidir le píosaí sonracha ábhair mar chuid dá gcuid oibre laethúla, cuidíonn sé le cothroime iomaíochta sa mhargadh inmheánach le haghaidh seirbhísí meán agus le cáilíocht na seirbhísí sin a áirithiú. Tá an cuspóir sin i gcomhréir leis an gceart bunúsach freisin faisnéis a fháil agus a thabhairt faoi Airteagal 11 den Chairt. I bhfianaise na mbreithnithe sin, ba cheart do sholáthraithe seirbhíse meán trédhearcacht coinbhleachtaí leasa iarbhír nó ionchasacha a áirithiú dá bhfaighteoirí seirbhíse. (21)Chun ualaí rialála a mhaolú, ba cheart micreafhiontair de réir bhrí Airteagal 3 de Threoir 2013/34/AE ó Pharlaimint na hEorpa agus ón gComhairle a dhíolmhú ó na ceanglais a bhaineann le faisnéis agus le cosaintí inmheánacha d’fhonn neamhspleáchas cinntí eagarthóireachta aonair a ráthú. Thairis sin, ba cheart saoirse a bheith ag na soláthraithe seirbhísí meán na coimircí inmheánacha a oiriúnú dá riachtanais, go háirithe más fiontair bheaga agus mheánmhéide iad de réir bhrí an Airteagail sin. Soláthraítear leis an Moladh a ghabhann leis an Rialachán seo catalóg de choimircí inmheánacha deonacha is féidir a ghlacadh laistigh de chuideachtaí meán i dtaca leis sin. Níor cheart an Rialachán seo a fhorléiriú chun go mbainfeadh sé d’úinéirí soláthraithe seirbhísí meán príobháideacha a sainchumas spriocanna straitéiseacha nó ginearálta a shocrú agus chun fás agus inmharthanacht airgeadais a ngnóthas a chothú. I ndáil leis sin, aithnítear sa Rialachán seo gur gá an sprioc maidir le neamhspleáchas eagarthóireachta a chothú a réiteach le cearta agus leasanna dlisteanacha úinéirí meán príobháideacha. (22)Tá údaráis nó comhlachtaí rialála náisiúnta neamhspleácha lárnach chun dlí na meán a chur i bhfeidhm i gceart ar fud an Aontais..Is iad na húdaráis nó na comhlachtaí rialála náisiúnta dá dtagraítear in Airteagal 30 de Threoir 2010/13/AE is fearr chun cur i bhfeidhm ceart na gceanglas a bhaineann le comhar rialála agus margadh dea‑fheidhmiúil le haghaidh seirbhísí meán, a bheartaítear le Caibidil III den Rialachán seo, a áirithiú. Chun cur i bhfeidhm comhsheasmhach an Rialacháin seo agus dlí eile an Aontais maidir leis na meáin a áirithiú, is gá comhlacht comhairleach neamhspleách a bhunú ar leibhéal an Aontais lena mbailítear na húdaráis nó na comhlachtaí sin agus lena gcomhordaítear a ngníomhaíochtaí. Bhí Grúpa na Rialálaithe Eorpacha um Sheirbhísí Meán Closamhairc (ERGA), a bunaíodh le Treoir 2010/13/AE, ríthábhachtach chun cur chun feidhme comhsheasmhach na Treorach sin a chur chun cinn. Dá bhrí sin, ba cheart don Bhord Eorpach um Sheirbhísí Meán (‘an Bord’) cur le ERGA agus é a ionadú. Chuige sin, is gá leasú spriocdhírithe a dhéanamh ar Threoir 2010/13/AE chun Airteagal 30b de, lena mbunaítear ERGA, a scriosadh, agus chun tagairtí do ERGA agus dá cúraimí a ionadú dá thoradh sin. Leis an Rialachán seo tugtar údar leis an leasú ar Threoir 2010/13/AE sa chás seo toisc go bhfuil sé teoranta d’fhoráil nach gá do na Ballstáit a thrasuí agus atá dírithe ar institiúidí an Aontais. (23)Ba cheart don Bhord ionadaithe sinsearacha ó na húdaráis rialála náisiúnta nó ó na comhlachtaí rialála náisiúnta dá dtagraítear in Airteagal 30 de Threoir 2010/13/AE, arna gceapadh ag na húdaráis nó na comhlachtaí sin, a thabhairt le chéile. I gcásanna ina bhfuil roinnt údarás nó comhlachtaí rialála ábhartha ag na Ballstáit, lena n‑áirítear ar an leibhéal réigiúnach, ba cheart ionadaí comhpháirteach a roghnú trí nósanna imeachta iomchuí agus ba cheart leanúint den cheart vótála a theorannú d’aon ionadaí amháin in aghaidh an Bhallstáit. Níor cheart go ndéanfadh sé sin difear don fhéidearthacht atá ag na húdaráis nó na comhlachtaí rialála náisiúnta eile a bheith rannpháirteach, de réir mar is iomchuí, i gcruinnithe an Bhoird. Ba cheart an deis a bheith ag an mBord freisin cuireadh a thabhairt freastal ar a chruinnithe, i gcomhaontú leis an gCoimisiún, le saineolaithe agus breathnóirí, lena n‑áirítear go háirithe údaráis nó comhlachtaí rialála ó thíortha is iarrthóirí, ó thíortha is iarrthóirí ionchasacha, ó thíortha LEE, nó ó thoscairí ad hoc ó údaráis náisiúnta inniúla eile. I ngeall ar íogaireacht earnáil na meán agus de réir chleachtas chinntí ERGA i gcomhréir lena rialacha nós imeachta, ba cheart don Bhord a chinntí a ghlacadh ar bhonn tromlach dhá thrian de na vótaí. (24)Gan dochar do na cumhachtaí a thugtar don Choimisiún leis na Conarthaí, tá sé fíor‑riachtanach go n‑oibreoidh an Coimisiún agus an Bord agus go n‑oibreoidh siad i ndlúthchomhar le chéile. Go háirithe, ba cheart don Bhord tacú go gníomhach leis an gCoimisiún ina chúraimí chun cur i bhfeidhm comhsheasmhach an Rialacháin seo agus na rialacha náisiúnta lena gcuirtear Treoir 2010/13/AE chun feidhme a áirithiú. Chun na críche sin, ba cheart don Bhord, go háirithe, comhairle agus cúnamh a thabhairt don Choimisiún maidir le gnéithe rialála, teicniúla nó praiticiúla a bhaineann le dlí an Aontais a chur i bhfeidhm, comhar agus malartú éifeachtach faisnéise, taithí agus dea‑chleachtas a chur chun cinn agus tuairimí a tharraingt suas i gcomhaontú leis an gCoimisiún nó arna iarraidh sin dó sna cásanna a bheartaítear leis an Rialachán seo. Chun a chúraimí a chomhlíonadh go héifeachtach, ba cheart an Bord a bheith in ann brath ar shaineolas agus ar acmhainní daonna rúnaíochta arna soláthar ag an gCoimisiún. Ba cheart do rúnaíocht an Choimisiúin tacaíocht riaracháin agus eagraíochtúil a chur ar fáil don Bhord, agus cuidiú leis an mBord a chúraimí a chur i gcrích. (25)Tá comhar rialála idir údaráis nó comhlachtaí neamhspleácha rialála na meán riachtanach chun go bhfeidhmeoidh an margadh inmheánach le haghaidh seirbhísí meán mar is ceart. Mar sin féin, ní dhéantar foráil i dTreoir 2010/13/AE maidir le creat comhair struchtúrtha d’údaráis ná do chomhlachtaí rialála náisiúnta. Ó rinneadh athbhreithniú ar chreat an Aontais maidir le seirbhísí meán closamhairc le Treoir (AE) 2018/1808 ó Pharlaimint na hEorpa agus ón gComhairle, lenar leathnaíodh a raon feidhme chuig ardáin comhroinnte físeán, tá gá le dlúthchomhar i measc na n‑údarás nó na gcomhlachtaí rialála náisiúnta, go háirithe chun cásanna trasteorann a réiteach. Tá údar leis an ngá sin freisin i bhfianaise na ndúshlán nua i dtimpeallacht meán an Aontais a bhféachtar leis an Rialachán seo aghaidh a thabhairt orthu, lena n‑áirítear trí chúraimí nua a chur ar údaráis rialála náisiúnta nó ar chomhlachtaí rialála náisiúnta. (26)Chun forfheidhmiú éifeachtach dhlí an Aontais maidir leis na meáin a áirithiú, chun cosc a chur ar sholáthraithe seirbhísí meán bradacha teacht timpeall ar na rialacha meán is infheidhme, agus chun nach dtiocfaidh méadú ar bhacainní breise sa mhargadh inmheánach le haghaidh seirbhísí meán, tá sé ríthábhachtach foráil a dhéanamh maidir le creat soiléir, ceangailteach ó thaobh dlí d’údaráis rialála náisiúnta nó do chomhlachtaí rialála náisiúnta chun comhoibriú go héifeachtach agus go héifeachtúil. (27)Mar gheall ar chineál uile‑Eorpach na n‑ardán comhroinnte físeán, ní mór d’údaráis nó comhlachtaí rialála náisiúnta uirlis thiomnaithe a bheith acu chun lucht féachana seirbhísí ardáin comhroinnte físeán a chosaint ó inneachar neamhdhleathach agus díobhálach áirithe, lena n‑áirítear cumarsáid tráchtála. Go háirithe, tá gá le sásra chun ligean d’aon údarás nó comhlacht rialála náisiúnta ábhartha a iarraidh ar a phiaraí gníomhaíochtaí riachtanacha agus comhréireacha a dhéanamh chun forfheidhmiú na n‑oibleagáidí faoin Airteagal seo ag soláthraithe ardáin comhroinnte físeán a áirithiú. I gcás nach mbeidh réiteach cairdiúil mar thoradh ar úsáid an tsásra sin, ní féidir srian a chur leis an tsaoirse chun seirbhísí na sochaí faisnéise a sholáthar ó Bhallstát eile ach amháin má chomhlíontar na coinníollacha a leagtar amach in Airteagal 3 de Threoir 2000/31/CE ó Pharlaimint na hEorpa agus ón gComhairle agus má leantar an nós imeachta a leagtar amach ann. (28)Tá sé bunriachtanach cleachtas rialála comhsheasmhach a áirithiú maidir leis an Rialachán seo agus Treoir 2010/13/AE. Chun na críche sin, agus chun rannchuidiú le cur chun feidhme cóineasaithe dhlí an Aontais maidir leis na meáin a áirithiú, féadfaidh an Coimisiún treoirlínte a eisiúint maidir le hábhair a chumhdaítear leis an Rialachán seo agus le Treoir 2010/13/AE araon nuair is gá. Agus cinneadh á dhéanamh treoirlínte a eisiúint, ba cheart don Choimisiún breithniú a dhéanamh go háirithe ar shaincheisteanna rialála a dhéanann difear do líon suntasach Ballstát nó dóibh siúd a bhfuil gné thrasteorann acu. Is amhlaidh atá go háirithe i gcás beart náisiúnta arna nglacadh faoi Airteagal 7a de Threoir 2010/13/AE maidir le suntasacht iomchuí seirbhísí meán closamhairc leasa ghinearálta. I bhfianaise fhlúirse na faisnéise agus úsáid mhéadaitheach na modhanna digiteacha chun rochtain a fháil ar na meáin, tá sé tábhachtach tosaíocht a áirithiú d’ábhar leasa ghinearálta, chun cothroime iomaíochta a bhaint amach sa mhargadh inmheánach agus chun an ceart bunúsach chun faisnéis a fháil faoi Airteagal 11 den Chairt um Chearta Bunúsacha an Aontais Eorpaigh a chomhlíonadh. I bhfianaise an tionchair a d’fhéadfadh a bheith ag na bearta náisiúnta arna nglacadh faoi Airteagal 7a ar fheidhmiú mhargadh inmheánach na meán, bheadh treoirlínte ón gCoimisiún tábhachtach chun deimhneacht dhlíthiúil a bhaint amach sa réimse sin. Bheadh sé úsáideach freisin treoir a chur ar fáil maidir le bearta náisiúnta arna nglacadh faoi Airteagal 5(2) de Threoir 2010/13/AE d’fhonn a áirithiú go mbeadh faisnéis inrochtana chruinn chothrom le dáta a bhaineann le húinéireacht na meán ar fáil go poiblí. Agus a threoirlínte á n‑ullmhú acu, ba cheart don Bhord cúnamh a thabhairt don Choimisiún. Ba cheart don Bhord, go háirithe, a shaineolas rialála, teicniúil agus praiticiúil maidir leis na réimsí agus na topaicí a chumhdaítear leis na treoirlínte faoi seach a chomhroinnt leis an gCoimisiún. (29)Chun cothroime iomaíochta a áirithiú i soláthar seirbhísí éagsúla meán closamhairc i bhfianaise forbairtí teicneolaíocha sa mhargadh inmheánach, is gá saintreoracha teicniúla coiteanna a aimsiú le haghaidh gléasanna lena rialaítear nó lena mbainistítear rochtain ar sheirbhísí meán closamhairc agus úsáid na seirbhísí sin nó le haghaidh gléasanna a bhfuil comharthaí digiteacha acu lena n‑iompraítear an t‑ábhar closamhairc ón bhfoinse go dtí an ceann scríbe. Sa chomhthéacs sin, tá sé tábhachtach nach gcruthófar bacainní agus costais bhreise don tionscal agus do thomhaltóirí trí chaighdeáin theicniúla éagsúla a chruthú agus, an tráth céanna, réitigh a spreagadh chun na hoibleagáidí atá ann cheana maidir le seirbhísí meán closamhairc a chur chun feidhme. (30)Tá saineolas praiticiúil sonrach ag na húdaráis rialála nó ag na comhlachtaí rialála dá dtagraítear in Airteagal 30 de Threoir 2010/13/AE a chuireann ar a gcumas cothromaíocht éifeachtach a bhaint amach idir leasanna soláthraithe agus faighteoirí seirbhísí meán, agus urraim don tsaoirse chun tuairimí a nochtadh á háirithiú an tráth céanna. Tá sé sin ríthábhachtach go háirithe maidir leis an margadh inmheánach a chosaint ar ghníomhaíochtaí soláthraithe seirbhíse meán atá bunaithe lasmuigh den Aontas agus a dhíríonn ar phobail meán san Aontas i gcás ina bhféadfaidís, inter alia, i bhfianaise an rialaithe a d’fhéadfadh tríú tíortha a fheidhmiú orthu, dochar a dhéanamh don tslándáil phoiblí agus don chosaint nó a bheith ina mbaol dochair dóibh. I ndáil leis sin, ní mór an comhordú idir údaráis nó comhlachtaí rialála náisiúnta chun aghaidh a thabhairt le chéile ar bhagairtí féideartha slándála poiblí agus cosanta a eascraíonn as seirbhísí meán den sórt sin a neartú agus creat dlíthiúil a thabhairt chun éifeachtacht agus comhordú féideartha na mbeart náisiúnta arna nglacadh i gcomhréir le reachtaíocht an Aontais maidir leis na meáin a áirithiú. Chun a áirithiú nach leanfar de sheirbhísí meán a chuirtear ar fionraí i mBallstáit áirithe faoi Airteagal 3(3) agus Airteagal 3(5) de Threoir 2010/13/AE a sholáthar trí shatailít nó ar mhodh eile sna Ballstáit sin, ba cheart sásra um chomhar agus cúnamh frithpháirteach brostaithe a bheith ar fáil freisin chun ‘effet utile’ na mbeart náisiúnta ábhartha a ráthú, i gcomhréir le dlí an Aontais. Ina theannta sin, is gá comhordú a dhéanamh ar na bearta náisiúnta a d’fhéadfaí a ghlacadh chun bagairtí slándála poiblí agus cosanta a chomhrac ag seirbhísí meán atá bunaithe lasmuigh den Aontas agus atá dírithe ar phobail meán san Aontas, lena n‑áirítear an deis a bheith ag an mBord, i gcomhaontú leis an gCoimisiún, tuairimí a eisiúint maidir leis na bearta sin, de réir mar is iomchuí. I ndáil leis an méid sin, ní mór na rioscaí don tslándáil phoiblí agus don chosaint a mheasúnú i bhfianaise na ngnéithe fíorasacha agus dlíthiúla ábhartha uile, ar an leibhéal náisiúnta agus ar an leibhéal Eorpach. Tá an méid sin gan dochar d’inniúlacht an Aontais faoi Airteagal 215 den Chonradh ar Fheidhmiú an Aontais Eorpaigh. (31)Feidhmíonn ardáin an‑mhór ar líne do go leor úsáideoirí mar thairseach chun rochtain a fháil ar sheirbhísí meán. Tá ról tábhachtach ag soláthraithe seirbhíse meán a fheidhmíonn freagracht eagarthóireachta as a n‑ábhar i ndáileadh faisnéise agus i bhfeidhmiú na saorála faisnéise ar líne. Agus freagracht eagarthóireachta den sórt sin á feidhmiú acu, táthar ag súil go ngníomhóidh siad go dícheallach agus go gcuirfidh siad faisnéis ar fáil atá iontaofa agus urramach do chearta bunúsacha, i gcomhréir leis na ceanglais rialála nó féinrialála a bhfuil siad faoina réir sna Ballstáit. Dá bhrí sin, i bhfianaise shaoirse faisnéise úsáideoirí freisin, i gcás ina measann soláthraithe ardán an‑mhór ar líne go bhfuil inneachar arna sholáthar ag na soláthraithe seirbhíse meán sin ar neamhréir lena dtéarmaí agus coinníollacha, cé nach bhfuil sé ag rannchuidiú le riosca sistéamach dá dtagraítear in Airteagal 26 de Rialachán (AE) 2022/XXX [an Gníomh um Sheirbhísí Digiteacha], ba cheart dóibh breithniú cuí a dhéanamh ar shaoirse agus iolrachas na meán, i gcomhréir le Rialachán (AE) 2022/XXX [an Gníomh um Sheirbhísí Digiteacha] agus na mínithe is gá a sholáthar, a luaithe is féidir, do sholáthraithe seirbhíse meán mar úsáideoirí gnó sa ráiteas ar chúiseanna faoi Rialachán (AE) 2019/1150 ó Pharlaimint na hEorpa agus ón gComhairle. Chun tionchar aon srian ar an inneachar sin ar shaoirse faisnéise úsáideoirí a íoslaghdú, ba cheart d’ardáin an‑mhór ar líne féachaint leis an ráiteas ar chúiseanna a chur isteach sula ngabhfaidh éifeacht leis an srian gan dochar dá n‑oibleagáidí faoi Rialachán (AE) 2022/XXX [an Gníomh um Sheirbhísí Digiteacha]. Go háirithe, níor cheart cosc a chur leis an Rialachán seo ar sholáthraí ardáin an‑mhór ar líne bearta gasta a dhéanamh in aghaidh ábhar neamhdhleathach a scaiptear trína sheirbhís, ná chun rioscaí sistéamacha a mhaolú a bhaineann le scaipeadh ábhair áirithe trína sheirbhís, i gcomhréir le dlí an Aontais, go háirithe de bhun Rialachán (AE) 2022/XXX [an Gníomh um Sheirbhísí Digiteacha]. (32)Ina theannta sin, i bhfianaise an tionchair dhearfaigh a mheastar a bheidh ar an tsaoirse seirbhísí a sholáthar agus ar an tsaoirse chun tuairimí a nochtadh, tá údar maith leis, i gcás ina gcloíonn soláthraithe seirbhíse meán le caighdeáin rialála nó féinrialála áirithe, go gcaithfear le gearáin in aghaidh cinntí ó sholáthraithe ardán an‑mhór ar líne ar bhonn tosaíochta agus gan moill mhíchuí. (33)Chuige sin, ba cheart do sholáthraithe ardán an‑mhór ar líne feidhmiúlacht a sholáthar ar a gcomhéadan ar líne chun é a chur ar a gcumas do sholáthraithe seirbhíse meán a dhearbhú go gcomhlíonann siad ceanglais áirithe agus, an tráth céanna, an fhéidearthacht a choinneáil gan glacadh leis an bhféindearbhú sin i gcás ina measann siad nach gcomhlíontar na coinníollacha sin. Féadfaidh soláthraithe ardán an‑mhór ar líne brath ar fhaisnéis maidir le cloí leis na ceanglais sin, amhail caighdeán meaisín‑inléite an Tionscnaimh Iontaobhais Iriseoireachta nó cóid iompair ábhartha eile. D’fhéadfadh treoirlínte ón gCoimisiún a bheith úsáideach chun cur chun feidhme éifeachtach na feidhmiúlachta sin a éascú, lena n‑áirítear maidir le módúlachtaí rannpháirtíocht eagraíochtaí ábhartha na sochaí sibhialta san athbhreithniú ar na dearbhuithe, maidir le dul i gcomhairle le rialtóir na tíre bunaíochta, i gcás inarb ábhartha, agus maidir le haon mhí‑úsáid a d’fhéadfaí a bhaint as an bhfeidhmiúlacht. (34)Aithnítear sa Rialachán seo an tábhacht a bhaineann le sásraí féinrialála i gcomhthéacs seirbhísí meán a sholáthar ar ardáin an‑mhór ar líne. Is éard atá iontu cineál de thionscnaimh dheonacha, mar shampla i bhfoirm cóid iompair, lena gcuirtear ar chumas soláthraithe seirbhíse meán nó a n‑ionadaithe treoirlínte comhchoiteanna a ghlacadh, lena n‑áirítear maidir le caighdeáin eiticiúla, earráidí a cheartú nó gearáin a láimhseáil, eatarthu féin agus dóibh féin. Féinrialáil láidir chuimsitheach a aithnítear go forleathan, is ráthaíocht éifeachtach atá inti ar cháilíocht agus gairmiúlacht sheirbhísí na meán agus rud atá ríthábhachtach chun sláine eagarthóireachta a chosaint. (35)Ba cheart do sholáthraithe ardán an‑mhór ar líne dul i dteagmháil le soláthraithe seirbhíse meán a urramaíonn caighdeáin inchreidteachta agus trédhearcachta agus a mheasann gur minic a fhorchuireann soláthraithe ardán an‑mhór ar líne srianta ar a n‑ábhar gan forais leordhóthanacha, chun teacht ar réiteach cairdiúil chun aon srian gan údar a fhoirceannadh agus chun iad a sheachaint amach anseo. Ba cheart do sholáthraithe ardán an‑mhór ar líne páirt a ghlacadh i malartuithe den sórt sin de mheon macánta, agus aird ar leith á tabhairt ar shaoirse na meán agus saoráil faisnéise a choimirciú. (36)Ag tógáil ar an ról úsáideach atá ag ERGA maidir le faireachán a dhéanamh ar chomhlíonadh ag sínitheoirí Chód Cleachtais an Aontais maidir le Bréagaisnéis, ba cheart don Bhord, ar bhonn bliantúil ar a laghad, idirphlé struchtúrtha a eagrú idir soláthraithe ardán an‑mhór ar líne, ionadaithe ó sholáthraithe seirbhíse meán agus ionadaithe na sochaí sibhialta chun rochtain ar thairiscintí éagsúla na meán neamhspleách ar ardáin an‑mhór ar líne a chothú, taithí agus dea‑chleachtais a bhaineann le cur i bhfeidhm fhorálacha ábhartha an Rialacháin seo a phlé agus faireachán a dhéanamh ar chomhlíonadh tionscnamh féinrialála arb é is aidhm dóibh an tsochaí a chosaint ar inneachar díobhálach, lena n‑áirítear iad siúd atá dírithe ar chur in aghaidh na bréagaisnéise. Féadfaidh an Coimisiún, i gcás inarb ábhartha, scrúdú a dhéanamh ar na tuarascálacha ar thorthaí an idirphlé struchtúrtha sin agus measúnú á dhéanamh aige ar shaincheisteanna sistéamacha agus ar shaincheisteanna atá ag teacht chun cinn ar fud an Aontais faoi Rialachán (AE) 2022/XXX [an Gníomh um Sheirbhísí Digiteacha] agus féadfaidh sé a iarraidh ar an mBord tacú leis chuige sin.

(37)Ba cheart d’fhaighteoirí seirbhísí meán closamhairc a bheith in ann an t‑ábhar closamhairc ar mian leo féachaint air a roghnú go héifeachtach de réir a sainroghanna. Mar sin féin, d’fhéadfadh cleachtais tráchtála in earnáil na meán srian a chur ar a saoirse sa réimse sin, eadhon comhaontuithe maidir le tosaíocht a thabhairt d’inneachar idir monaróirí gléasanna nó soláthraithe comhéadan úsáideora lena rialaítear nó lena mbainistítear rochtain ar sheirbhísí meán closamhairc agus úsáid na seirbhísí sin, amhail teilifíseáin nasctha, agus soláthraithe seirbhíse meán. Is féidir tosaíocht a chur chun feidhme, mar shampla, ar scáileán baile gléas, trí aicearraí crua‑earraí nó bogearraí, feidhmchláir agus limistéir chuardaigh, a bhfuil impleachtaí acu ar iompraíocht féachana na bhfaighteoirí, a d’fhéadfaí a dhreasú go míchuí chun tairiscintí áirithe meán closamhairc a roghnú thar chinn eile. Ba cheart an deis a bheith ag faighteoirí seirbhíse socruithe réamhshocraithe gléis nó comhéadain úsáideora lena rialaítear agus lena mbainistítear rochtain ar sheirbhísí meán closamhairc agus úsáid na seirbhísí sin a athrú ar bhealach simplí soláimhsithe, gan dochar do bhearta chun a áirithiú go mbeidh tosaíocht iomchuí ag seirbhísí meán closamhairc ar mhaithe leis an leas ginearálta agus lena gcuirtear chun feidhme Airteagal 7a de Threoir 2010/13/CE, arna nglacadh chun breithnithe dlisteanacha beartais phoiblí a shaothrú. (38)Is féidir le bearta éagsúla reachtacha, rialála nó riaracháin tionchar diúltach a imirt ar fheidhmiú soláthraithe seirbhíse meán sa mhargadh inmheánach. Áirítear orthu sin, mar shampla, rialacha chun teorainn a chur le húinéireacht cuideachtaí meán ag cuideachtaí eile atá gníomhach in earnáil na meán nó in earnálacha nach mbaineann leis na meáin; áirítear leo freisin cinntí a bhaineann le ceadúnú, údarú nó réamhfhógra do sholáthraithe seirbhíse meán. Chun an tionchar diúltach a d’fhéadfadh a bheith acu ar fheidhmiú an mhargaidh inmheánaigh le haghaidh seirbhísí meán a mhaolú agus chun deimhneacht dhlíthiúil a fheabhsú, tá sé tábhachtach go gcomhlíonfaidh na bearta sin prionsabail an réasúnaithe oibiachtúil, na trédhearcachta, an neamh‑idirdhealaithe agus na comhréireachta. (39)Tá sé ríthábhachtach freisin go bhfuil sé de chumhacht ag an mBord tuairim a eisiúint, arna iarraidh sin don Choimisiún, i gcás inar dócha go ndéanfaidh bearta náisiúnta difear d’fheidhmiú an mhargaidh inmheánaigh le haghaidh seirbhísí meán. Is amhlaidh atá, mar shampla, nuair atá beart riaracháin náisiúnta dírithe ar sholáthraí seirbhíse meán a sholáthraíonn a sheirbhísí i dtreo níos mó ná Ballstát amháin, nó nuair a bhíonn tionchar suntasach ag an soláthraí seirbhíse meán lena mbaineann ar thuairim an phobail a chruthú sa Bhallstát sin. (40)Tá ról cinntitheach ag na meáin maidir le tuairimí an phobail a mhúnlú agus cuidiú le saoránaigh páirt a ghlacadh i bpróisis dhaonlathacha. Sin é an fáth ar cheart do na Ballstáit foráil a dhéanamh maidir le rialacha agus nósanna imeachta ina gcórais dlí féin chun a áirithiú go ndéanfar measúnú ar chomhchruinnithe i margadh na meán a bhféadfadh tionchar suntasach a bheith acu ar iolrachas na meán nó ar neamhspleáchas eagarthóireachta. Is féidir tionchar a bheith ag rialacha agus nósanna imeachta den sórt sin ar an tsaoirse seirbhísí meán a sholáthar sa mhargadh inmheánach agus ní mór iad a cheapadh i gceart agus a bheith trédhearcach, oibiachtúil, comhréireach agus neamh‑idirdhealaitheach. Ba cheart a thuiscint go gcumhdaítear le comhchruinnithe i margadh na meán atá faoi réir rialacha den sórt sin na comhchruinnithe sin a d’fhéadfadh a bheith mar thoradh ar eintiteas aonair seirbhísí meán a rialú nó leasanna suntasacha a bheith aige i seirbhísí meán a bhfuil tionchar substaintiúil acu ar thuairim an phobail a chruthú i margadh áirithe meán, laistigh d’fho‑earnáil na meán nó ar fud earnálacha éagsúla meán i gceann amháin nó níos mó de na Ballstáit. Critéar tábhachtach atá le cur san áireamh is ea laghdú ar thuairimí iomaíocha laistigh den mhargadh sin mar thoradh ar an gcomhchruinniú. (41)Ba cheart d’údaráis nó comhlachtaí rialála náisiúnta, a bhfuil saineolas sonrach acu i réimse iolrachas na meán, a bheith rannpháirteach sa mheasúnú ar an tionchar a imríonn comhchruinnithe i margadh na meán ar iolrachas na meán agus ar neamhspleáchas eagarthóireachta i gcás nach iad na húdaráis nó na comhlachtaí ainmnithe iad féin. Chun deimhneacht dhlíthiúil a chothú agus chun a áirithiú go mbeidh na rialacha agus na nósanna imeachta dírithe i ndáiríre ar iolrachas na meán agus neamhspleáchas eagarthóireachta a chosaint, tá sé fíor‑riachtanach go leagfar amach critéir oibiachtúla, neamh‑idirdhealaitheacha agus chomhréireacha chun fógra agus measúnú a dhéanamh ar an tionchar a imríonn comhchruinnithe i margadh na meán ar iolrachas na meán agus ar neamhspleáchas eagarthóireachta. (42)I gcás inarb é atá i gcomhchruinniú margaidh meán comhchruinniú a thagann faoi raon feidhme Rialachán (CE) Uimh. 139/2004 ón gComhairle, níor cheart cur i bhfeidhm an Rialacháin seo ná aon riail nó nós imeachta arna nglacadh ag na Ballstáit ar bhonn an Rialacháin seo difear a dhéanamh do chur i bhfeidhm Airteagal 21(4) de Rialachán (CE) Uimh. 139/2004. Aon bheart arna ghlacadh ag na húdaráis nó comhlachtaí rialála náisiúnta ainmnithe nó bainteacha, bunaithe ar a measúnú ar an tionchar a imríonn comhchruinnithe i margadh na meán ar iolrachas na meán agus ar neamhspleáchas eagarthóireachta, ba cheart dó a bheith dírithe dá bhrí sin ar leasanna dlisteanacha a chosaint de réir bhrí an tríú fomhír d’Airteagal 21(4) de Rialachán (CE) Uimh. 139/2004, agus ba cheart iad a bheith i gcomhréir le prionsabail ghinearálta agus forálacha eile de dhlí an Aontais. (43)Ba cheart an chumhacht a thabhairt don Bhord tuairimí a thabhairt maidir le dréachtchinntí nó dréacht‑tuairimí ó na húdaráis nó na comhlachtaí rialála náisiúnta atá ainmnithe nó bainteacha, i gcás ina bhféadfadh na comhchruinnithe infhógartha difear a dhéanamh d’fheidhmiú mhargadh inmheánach na meán. B’amhlaidh a bheadh, mar shampla, i gcás ina mbaineann comhchruinnithe den sórt sin le gnóthas amháin ar a laghad atá bunaithe i mBallstát eile nó atá ag feidhmiú i níos mó ná Ballstát amháin nó ina mbeadh tionchar suntasach ag soláthraithe seirbhíse meán ar thuairimí an phobail a chruthú i margadh meán ar leith. Thairis sin, i gcás nach ndearna na húdaráis nó na comhlachtaí náisiúnta ábhartha measúnú ar an gcomhchruinniú maidir lena thionchar ar iolrachas na meán agus ar neamhspleáchas eagarthóireachta, nó i gcás nach mbeidh na húdaráis nó na comhlachtaí rialála náisiúnta tar éis dul i gcomhairle leis an mBord maidir le comhchruinniú ar leith i margadh na meán, ach go meastar gur dócha go ndéanfaidh an comhchruinniú sin i margadh na meán difear d’fheidhmiú an mhargaidh inmheánaigh le haghaidh seirbhísí meán, ba cheart don Bhord a bheith in ann tuairim a thabhairt, arna iarraidh sin don Choimisiún. In aon chás, tá an deis ag an gCoimisiún a thuairimí féin a eisiúint i ndiaidh na dtuairimí a tharraingeoidh an Bord suas. (44)D’fhonn margaí iolraíocha meán a áirithiú, ba cheart do na húdaráis nó do na comhlachtaí náisiúnta agus don Bhord sraith critéar a chur san áireamh. Ba cheart, go háirithe, an tionchar ar iolrachas na meán a mheas, lena n‑áirítear go háirithe an éifeacht ar thuairim an phobail a fhoirmiú, agus an timpeallacht ar líne á cur san áireamh. An tráth céanna, ba cheart breithniú a dhéanamh ar cé acu a bheadh nó nach mbeadh asraonta meán eile, a sholáthraíonn inneachar éagsúil agus malartach, fós sa mhargadh nó sna margaí áirithe tar éis chomhchruinniú mhargadh na meán atá i gceist. Ba cheart a áireamh sa mheasúnú ar choimircí le haghaidh neamhspleáchas eagarthóireachta scrúdú ar na rioscaí a d’fhéadfadh a bheith ann ar chur isteach míchuí ón úinéir ionchasach, ó struchtúr bainistíochta nó rialachais i gcinntí eagarthóireachta aonair an eintitis a fuarthas nó an eintitis chumaiscthe. Ba cheart na coimircí inmheánacha atá ann cheana nó atá beartaithe a chur san áireamh freisin arb é is aidhm dóibh neamhspleáchas na gcinntí eagarthóireachta aonair laistigh de na gnóthais meán lena mbaineann a chaomhnú. Agus measúnú á dhéanamh ar na tionchair a d’fhéadfadh a bheith ann, ba cheart breithniú a dhéanamh freisin ar éifeachtaí an chomhchruinnithe atá i gceist ar inbhuanaitheacht eacnamaíoch an eintitis nó na n‑eintiteas atá faoi réir an chomhchruinnithe agus, in éagmais an chomhchruinnithe, an mbeidís inbhuanaithe ó thaobh an gheilleagair de, sa chiall go mbeidís in ann leanúint de sheirbhísí meán ardcháilíochta atá inmharthana ó thaobh airgeadais de, a bhfuil acmhainní leordhóthanacha acu agus atá oiriúnaithe ó thaobh na teicneolaíochta de sa mhargadh a sholáthar agus a fhorbairt a thuilleadh. (45)Bíonn tionchar díreach ag tomhas an phobail meán ar an leithdháileadh agus ar phraghsanna na fógraíochta, rud a léiríonn príomhfhoinse ioncaim d’earnáil na meán. Is uirlis ríthábhachtach é chun meastóireacht a dhéanamh ar fheidhmíocht ábhar na meán agus chun roghanna pobal meáin a thuiscint chun táirgeadh inneachair amach anseo a phleanáil. Dá réir sin, ba cheart gníomhaithe i margadh na meán, go háirithe soláthraithe seirbhíse meán agus fógróirí, a bheith in ann brath ar shonraí oibiachtúla maidir le pobal meáin a eascraíonn as réitigh thrédhearcacha neamhchlaonta infhíoraithe chun pobal meáin a thomhas. Mar sin féin, cuireann gníomhaithe nua áirithe a tháinig chun cinn in éiceachóras na meán a gcuid seirbhísí tomhais féin ar fáil gan faisnéis a chur ar fáil maidir lena modheolaíochtaí. D’fhéadfadh neamhshiméadrachtaí faisnéise i measc gníomhaithe i margadh na meán agus saobhadh féideartha ar an margadh a bheith mar thoradh air sin, rud a dhéanfadh dochar don chomhionannas deiseanna le haghaidh soláthraithe seirbhíse meán sa mhargadh. (46)Chun feabhas a chur ar infhíoraitheacht agus iontaofacht na modheolaíochtaí tomhaiste ar phobal meáin, go háirithe ar líne, ba cheart oibleagáidí trédhearcachta a leagan síos do sholáthraithe córas tomhaiste pobail meán nach gcloíonn leis na tagarmharcanna tionscail a comhaontaíodh laistigh de na comhlachtaí féinrialála ábhartha. Faoi na hoibleagáidí sin, ba cheart do na gníomhaithe sin, nuair a iarrtar sin orthu agus a mhéid is féidir, faisnéis a chur ar fáil d’fhógróirí agus do sholáthraithe seirbhíse meán nó do pháirtithe atá ag gníomhú thar a gceann, ar faisnéis í ina ndéantar cur síos ar na modheolaíochtaí a úsáidtear chun an pobal meáin a thomhas. D’fhéadfadh a bheith i gceist le faisnéis den sórt sin eilimintí a sholáthar, amhail méid an tsampla a thomhaistear, sainmhíniú na dtáscairí a thomhaistear, na méadrachtaí, na modhanna tomhais agus an lamháil earráide chomh maith leis an tréimhse tomhais. Tá na hoibleagáidí a fhorchuirtear faoin Rialachán seo gan dochar d’aon oibleagáid a bhfuil feidhm aici maidir le soláthraithe seirbhísí chun an pobal meáin a thomhas faoi Rialachán 2019/1150 nó Rialachán (AE) 2022/XX [an Gníomh um Margaí Digiteacha], lena n‑áirítear iad siúd a bhaineann le rangú nó féintosaíocht. (47)Is féidir le cóid iompair, arna dtarraingt suas ag soláthraithe córas chun an pobal meáin a thomhas nó ag eagraíochtaí nó comhlachais a dhéanann ionadaíocht orthu, rannchuidiú le cur i bhfeidhm éifeachtach an Rialacháin seo agus ba cheart, dá bhrí sin, iad a spreagadh. Baineadh úsáid as féinrialáil cheana féin chun caighdeáin ardcháilíochta a chothú sa réimse a bhaineann le pobal meáin a thomhas. D’fhéadfaí breathnú ar an bhforbairt bhreise sin mar uirlis éifeachtach don tionscal chun teacht ar chomhaontú maidir leis na réitigh phraiticiúla is gá chun a áirithiú go gcomhlíonfar prionsabail na trédhearcachta, na neamhchlaontachta, na cuimsitheachta, na comhréireachta, an neamh‑idirdhealaithe agus na hinfhíoraitheachta i gcomhréir leis na modheolaíochtaí a ghabhann leo. Agus cóid iompair den sórt sin á dtarraingt suas, i gcomhairle leis na páirtithe leasmhara ábhartha uile agus go háirithe le soláthraithe seirbhíse meán, d’fhéadfaí aird a thabhairt go háirithe ar dhigitiú méadaitheach earnáil na meán agus ar an gcuspóir go mbainfí cothroime iomaíochta amach i measc gníomhaithe i margadh na meán. (48)Is foinse thábhachtach ioncaim í an fhógraíocht stáit do go leor soláthraithe seirbhísí meán, rud a chuireann lena n‑inbhuanaith